26 terkorban gempa bumi di Afghanistan
Oleh KOSMO!

18 Januari 2022, 4:00 pm
KABUL – Sekurang-kurangnya 26 orang maut dalam bencana gempa bumi berukuran 5.3 pada skala Richter yang menggegarkan sebuah wilayah pergunungan di barat laut Afghanistan semalam.
Mangsa-mangsa meninggal dunia selepas dihempap bumbung-bumbung  rumah yang runtuh di daerah Qadi,  wilayah Badghis, kata jurucakap tempatan, Baz Mohammad Sarwary.
“Lima wanita dan empat kanak-kanak  antara yang terkorban dalam gempa bumi tersebut,” kata Baz sambil menambah, empat mangsa lagi cedera.
Agensi Kajian Geologi Amerika Syarikat melaporkan,  gempa itu berlaku pada kedalaman 19.3 kilometer (km), sekitar 40.2 km ke timur Qala-e-Naw  pada pukul 1.40 tengah hari (waktu tempatan).
“Kawasan paling teruk terjejas adalah Badruk, Darband-e-Safed dan Khak Polak di daerah Qadis, timur ibu kota wilayah Badghis,  Qala-e-Naw,” kata Ketua Daerah, Mohammad Saleh Purdil kepada agensi berita Xinhua.
Gegaran akibat gempa itu turut dirasai di wilayah-wilayah berhampiran seperti Herat dan Farah. – AFP


Dos keempat separa berkesan terhadap Omicron
Oleh KOSMO!

18 Januari 2022, 5:30 pm
TEL AVIV –  Dos keempat vaksin Pfizer dan Moderna hanya ‘separa berkesan’  dalam menentang varian Omicron, demikian menurut kajian terbabit yang dilakukan di Israel.
Pasukan penyelidik  Pusat Rawatan Sheba dekat Tel Aviv memulakan kajian klinikal pada Disember 2021 berhubung keberkesanan dos keempat vaksin Covid-19 dengan menyuntik 154 kakitangan hospital dengan vaksin Pfizer dan 120 sukarelawan lain menggunakan dos Moderna.
Keputusan awal mendapati kedua-dua vaksin selamat dan mendorong pengeluaran antibodi yang tinggi, namun hanya ‘separa  berkesan’ dalam memberikan perlindungan terhadap varian Omicron, kata hospital berkenaan dalam satu kenyataan.
“Walaupun antibodi meningkat selepas suntikan dos  keempat, ia hanya menawarkan perlindungan separa kepada mereka yang dijangkiti varian Omicron.
“Dos penggalak keempat itu bagaimanapun amat berkesan dalam melawan jangkitan varian lain,” kata ketua kajian berkenaan, Profesor Gili Regev-Yochay.
Lebih 537,000 warga Israel telah menerima dos keempat vaksin Covid-19, demikian menurut statistik terbaharu kementerian kesihatan.

Lebih 80 peratus penduduk dewasa Israel pula sudah menerima dua dos lengkap vaksin koronavirus dengan lebih separuh daripada mereka diberikan suntikan penggalak.
Israel menutup sempadannya selepas mengesan satu kes jangkitan varian Omicron pada November 2021, namun membuka semula perbatasan awal bulan ini meskipun jangkitan Covid-19 melonjak.
Secara keseluruhan lebih 1.7 juta jangkitan direkodkan di Israel sejak pandemik bermula termasuk lebih 8,300 kematian. – AFP


Empat beranak, tekong, ejen PATI dicekup
Oleh MOHD YUNUS YAKKUB

18 Januari 2022, 3:58 pm
SABAK BERNAM – Hasrat empat beranak untuk pulang ke negara asal secara haram gagal apabila dipintas pihak berkuasa di Taman Berkat, di sini malam tadi.
Dalam kejadian kira-kira pukul 11.30 malam itu menahan empat pendatang asing tanpa izin (PATI) termasuk kanak-kanak di dalam sebuah kereta jenis Toyota Corolla.
Turut ditahan dua lelaki iaitu tekong darat dan ejen dengan kesemuanya berusia 13 hingga 64 tahun.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, penangkapan mereka hasil rondaan dilakukan pihaknya di kawasan Bagan Sungai Besar yang mengesan sebuah kereta dalam keadaan mencurigakan.
Katanya, pemeriksaan mendapati kesemua individu berkenaan gagal mengemukakan sebarang dokumen perjalanan yang sah.
“Mereka dipercayai ingin pulang ke negara asal melalui laluan yang tidak diwartakan dengan menggunakan jalan laut.

“PATI itu telah dibawa oleh seorang tekong darat warga tempatan berusia 64 tahun yang telah aktif sejak tujuh tahun lalu,” katanya ketika dihubungi Kosmo! hari ini.
Beliau memberitahu, berdasarkan siasatan mendapati sindiket mengenakan bayaran RM1,600 untuk seorang lelaki dan wanita pula sebanyak RM1,800.
Tambah Rizal, tekong darat pula akan mendapat upah antara RM400 hingga RM500 bagi satu kepala.
“Manakala ejen yang ditangkap bertindak sebagai penghubung kepada tekong laut berhampiran lokasi kejadian dengan dia mendapat upah RM50 bagi satu kepala,” jelasnya.
Rizal berkata, pihaknya turut merampas kenderaan digunakan tekong darat dan sejumlah wang tunai RM8,380 dengan nilai keseluruhan rampasan dianggarkan
RM23,380.
“Kesemua yang ditangkap dan barangan rampasan telah dibawa ke Ibu Pejabat Polis Daerah (IPD) Sabak Bernam untuk tindakan lanjut mengikut Akta Antipemerdagangan Orang dan Penyeludupan Migran 2007 dan Akta Imigresen 1963,” katanya. -K!ONLINE


Tiga tahun tidak boleh tutup mata
Oleh KOSMO!

18 Januari 2022, 5:00 pm
LONDON – Seorang warga emas di Britain berdepan masalah tidak dapat menutup matanya  selama tiga tahun gara-gara pembedahan plastik yang gagal, lapor akhbar Mirror UK semalam.
Pete Broadhurst,79, berkata, dia menjalani pembedahan plastik bagi mengecilkan pipinya, namun kesan yang dialami selepas itu sangat menyeksakan.
Kelopak matanya tidak boleh ditutup selepas pembedahan dan kekal begitu selama tiga tahun.
“Jika saya mahu tidur, saya akan meletakkan pita pelekat pada hujung mata dan dilekatkan pada muka.
“Wajah saya menakutkan dan saya perlu menggunakan titisan air mata lapan kali sehari bagi mengelakkan mata saya kering,” katanya.
Tambah Broadhurst, dia menghabiskan £11,000 (RM62,850) ketika melakukan pembedahan plastik tersebut.

Wajah Broadhurst sebelum menjalani pembedahan plastik mengecilkan pipi. – SWNS
Penglihatannya kini sangat kabur sehingga tidak boleh memandu kereta atau melihat mimik muka orang lain.
Semua hospital swasta enggan menjalankan pembedahan lanjut kerana bimbang keadaan Broadhurst akan menjadi lebih buruk, manakala Perkhidmatan Kesihatan Kebangsaan (NHS) berkata, dia perlu menunggu selama setahun.
Lelaki itu kini terdesak untuk mendapatkan rawatan alternatif di luar negara termasuk sebuah hospital di Turki yang menawarkan rawatan pada sekitar £7,000 (RM39,990).
“Setiap hari,  saya menyesali tindakan saya menjalani pembedahan plastik yang menjadi punca kepada masalah ini,” luah Broadhurst. – Agensi


Pemilik tuntut semula tanah, 55 pelajar tahfiz diarah berpindah
Oleh TOREK SULONG

18 Januari 2022, 4:12 pm
BACHOK – Seramai 55 pelajar Pondok Darul Syahadah, Kampung Lubuk Kuin, Gunong di sini terpaksa berpindah apabila pondok yang menjadi tempat tinggal dan pusat pengajian mereka perlu dikosongkan atas permintaan pemilik asal tanah berkenaan.
Pemilik tanah berkenaan dikatakan telah menghantar notis penamatan memorandum persefahaman (MoU) kepada pengurusan pondok berkenaan pada Rabu minggu lalu untuk menarik balik tawaran penggunaan harta pemilikan berkenaan yang dimeterai pada 27 Julai 2016.
Wakil pengurusan Pondok Darul Syahadah, Zainul Anuar Abdullah berkata, berdasarkan notis itu, tempoh masa diberikan untuk persediaan berpindah berakhir sehingga 12 Mac depan tanpa mewakafkan tanah dan bangunan sedia ada atas pilihan pemilik.
Menurutnya, notis berkenaan yang ditandatangani pemilik tanah, Datuk Dr. Halim Hamat dan anaknya, Muhammad Hadishahmy Halim yang diserahkan kepada pengurusan tahfiz enam hari lalu.
Katanya yang juga bekas pengerusi pondok itu, sehubungan dengan itu, pihaknya sudah memindahkan 20 pelajar perempuan ke sebuah rumah kosong di Negeri Sembilan semalam manakala 35 pelajar lelaki dalam persediaan untuk dipindahkan ke sebuah madrasah kosong di Bera, Pahang dalam tempoh yang terdekat.
“Tempat tinggal itu merupakan penempatan sementara sebelum kami mencari tempat yang kekal untuk pelajar di pondok ini.

“Pemilik tanah sebenarnya telah bersumpah dengan al-Quran bahawa dia telah menyerahkan tanah itu sebagai harta wakaf. Kita telah mengeluarkan perbelanjaan sebanyak RM409,000 untuk membaik pulih bangunan, membina dan menambah baik infrastruktur bangunan,” katanya pada sidang akhbar di Pondok Darul Syahadah di sini hari ini.
Mengulas lanjut, Zainul Anuar mendakwa, pemilik tanah dan bangunan itu juga menuntut bayaran sebanyak RM600,000 sekiranya warga pondok enggan berpindah.
Sementara itu, Halim ketika dihubungi mengesahkan beliau telah menghantar notis pengosongan tanah di Pondok Darul Syahadah, namun menyangkal dakwaan pernah bersumpah dengan al-Quran untuk mewakafkan tanah itu.
Ujarnya, menerusi MoU yang dimeterai, tanah tersebut diberikan secara percuma untuk membangunkan pondok tersebut, namun tidak mewakafkan tanah itu kepada pengurusan pondok.
“Sudah tiba masanya pengurusan Pondok Darul Syahadah mencari tempat lain. Saya akan menuntut bayaran sekiranya mereka mahu terus tinggal di situ tanpa niat buruk kerana anak saya selaku pemilik baharu yang mempunyai perancangan lain di situ,” katanya. – K! ONLINE


SC tidak kesan pelanggaran undang-undang isu Azam Baki
Oleh FITRI HAZIM

18 Januari 2022, 5:44 pm
PETALING JAYA – Suruhanjaya Sekuriti Malaysia (SC) tidak dapat membuktikan kewujudan terdapatnya pelanggaran undang-undang berkaitan pemilikan saham yang membabitkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
Katanya, kesimpulan hasil siasatan dibuat menerusi segala bukti yang telah dikumpulkan menerusi peruntukan di bawah Seksyen 25 Akta Perindustrian Sekuriti (Depositori Pusat) 1991 (SICDA).
“SC tidak dapat membuat kesimpulan secara muktamad bahawa terdapat kewujudan pelanggaran di bawah Seksyen 25(4) Akta Perindustrian Sekuriti (Depositori Pusat) 1991 (SICDA).
“SC telah melengkapkan siasatan dengan mengikut seluruh bukti yang dikumpul, SC tidak dapat memastikan secara muktamad bahawa pelanggaran di bawah telah berlaku,” katanya dalam satu kenyataan hari ini.
Tambahnya lagi, sebagai pengawal selia pasaran modal, bidang kuasa kawal selia SC ditetapkan di bawah Akta Suruhanjaya Sekuriti Malaysia 1993 (SCA), Akta Pasaran Modal dan Perkhidmatan 2007 (CMSA) dan SICDA 1991.
“Dalam hal ini, siasatan tertumpu dengan isu sama ada sama ada terdapat potensi pelanggaran di bawah Seksyen 25(4) SICDA 1991.

“Seksyen 25(4) SICDA pula memperuntukkan bahawa akaun dagangan mesti dibuka atas nama pemilik benefisial atau penama yang diberi kuasa,” ujarnya. – K!ONLINE


Bantuan Automotif Keluarga Malaysia diperluas
Oleh MOHD. HUSNI MOHD. NOOR

18 Januari 2022, 5:21 pm
PUTRAJAYA – Kementerian Kewangan (MOF) memaklumkan Bantuan Automotif Keluarga Malaysia kepada mangsa banjir kini diperluaskan kepada bengkel tidak berdaftar.
Menterinya, Tengku Datuk Seri Zafrul Tengku Abdul Aziz berkata berkata, permohonan mengenainya boleh dibuat secara dalam talian mulai esok hingga 31 Mac depan menerusi https://bantuanautomotif.hasil.gov.my.
Beliau berkata, permohonan secara manual fizikal juga boleh dibuat di mana-mana Pusat Kawalan Operasi Bencana (PKOB) serta Cawangan Lembaga Hasil Dalam Negeri (LHDN) yang berhampiran.
“Pemohon juga boleh dibuat di Pejabat Satelit (PS) LHDN, Pusat Khidmat Hasil (PKH) LHDN dan Pusat Transformasi Bandar (UTC) LHDN.
“Pemohon boleh merujuk Soalan Lazim (FAQ) yang dimuat naik di portal rasmi Bantuan Banjir Keluarga Malaysia http://bantuanbanjir.com bagi mendapatkan maklumat lanjut,” katanya menerusi satu kenyataan hari ini.
Katanya, sehingga kini, hampir 20 syarikat automotif, dengan rangkaian lebih daripada 1,800 pusat servis berdaftar di seluruh negara, telah bersetuju untuk menyertai inisiatif Bantuan Automotif Keluarga Malaysia. – K! ONLINE


Pemilik klinik swasta di Kota Bharu jual sijil vaksin palsu ditahan
Oleh MUHAMMAD AYMAN GHAFFA

18 Januari 2022, 4:48 pm
KOTA BHARU – Ibu Pejabat Polis Kontinjen (IPK) Kelantan dan Jabatan Kesihatan Negeri Kelantan (JKNK) menahan empat individu selepas dipercayai terlibat dalam kegiatan pemalsuan sijil palsu yang menawarkan harga RM180 untuk setiap suntikan di sebuah klinik swasta di sini kelmarin.
Ketua Polis Kelantan, Datuk Shafien Mamat berkata, keempat-empat suspek yang berusia dalam lingkungan pertengahan 30-an hingga awal 60-an itu dipercayai terdiri daripada tiga pembeli kad  vaksinasi dan seorang pemilik klinik terbabit.
Menurutnya, IPK Kelantan menerima laporan polis mengenai pengeluaran kad vaksinasi disyaki palsu kira-kira pukul 11.19 pagi kelmarin.
“Berdasarkan laporan itu, JKNK telah menerima empat aduan daripada sumber berbeza berkenaan pengeluaran kad vaksinasi disyaki palsu oleh sebuah klinik swasta di daerah ini antara 1 Oktober hingga 11 Januari lalu.
“Siasatan mendapati, klinik tersebut menawarkan perkhidmatan suntikan vaksin dengan caj RM180 setiap suntikan,” katanya dalam satu kenyataan di sini hari ini.
Menurut Shafien, semakan lanjut oleh pihak JKNK mendapati, empat individu yang dikatakan telah menerima vaksin tersebut tiada rekod vaksinasi di dalam aplikasi MySejahtera mereka.

Ujarnya, semasa serbuan dijalankan, polis turut merampas kad vaksinasi beserta lain-lain dokumen yang berkaitan.
Tambahnya, sehubungan dengan itu, orang ramai yang mempunyai sebarang maklumat berkaitan pemalsuan sijil vaksinasi diminta untuk tampil membuat laporan di balai polis berhampiran. – K! ONLINE


Perwatakan anak berubah tanda pergi buat selamanya
Oleh MOHAMAD FAIZAL HASHIM

18 Januari 2022, 4:36 pm
PASIR GUDANG – Bapa kepada remaja lemas di Sungai Masai, dekat sini, Ahad lalu tidak menyangka perwatakan anaknya, Sharif Mohd. Sharizan, 11, yang berubah menjadi pendiam petanda akan meninggalkan mereka buat selamanya.
Sabri Kadir, 48, bagaimanapun reda dengan pemergian anak ketiga daripada lima beradik itu yang dipercayai mati lemas bersama rakannya, Mohd Ahlan Kiram, 14.
Menurutnya, dia yang berniaga di warung nasi lemak bersama-sama isteri, Nurin Sariman, 52, di taman itu menyifatkan mangsa sebagai anak paling manja dalam keluarganya.
“Arwah merupakan seorang anak yang manja dan banyak bercakap. Kebiasaannya, apabila saya bercakap, dia akan memandang wajah saya.
“Namun sejak tiga empat hari yang lalu, dia hanya tunduk apabila saya bercakap dengan dia. Arwah jadi pendiam dan tidak banyak bercakap,” katanya ditemui pemberita hari ini.
Arwah Sharif dan Mohd. Ahlan yang lemas di Sungai Masai selamat dikebumikan di Tanah Perkuburan Islam Mutmainnah Pasir Gudang, Kampung Cahya Baru di sini hari ini.

Suasana pilu menyelubungi upacara pengebumian dua jenazah itu yang dihadiri lebih 200 ahli keluarga, saudara-mara dan rakan serta Ahli Dewan Undangan Negeri (ADUN) Permas, Datuk Che Zakaria Mohd Salleh.
Jenazah Sharif dikebumikan pada pukul 10.45 pagi manakala jenazah Mohd. Ahlan pula dikebumikan bersebelahan Sharif kira-kira satu jam selepas itu.
Kosmo! semalam melaporkan, dalam kejadian kira-kira 6.30 petang itu, Sharif dan enam rakannya bermain di tepi Sungai Masai berhampiran Taman Masai Utama sebelum lemas ketika cuba mengambil seliparnya yang dikatakan terjatuh dalam air.-K! ONLINE


Isteri panjat kereta suami curang bersama kekasih gelap
Oleh KOSMO!

18 Januari 2022, 4:30 pm
JAKARTA – Seorang wanita yang mendapat tahu mengenai kecurangan suaminya bertindak nekad dengan berdiri di hadapan kereta lelaki itu yang sedang dipandu sehingga dirempuh secara tidak sengaja, lapor laman berita Suara.com semalam.
Berdasarkan sebuah video yang tular di media sosial, seorang wanita bertudung hitam dilihat berdiri di hadapan sebuah kereta berwarna hitam yang dipandu suami bersama perempuan simpanannya.
Wanita itu dirempuh secara perlahan oleh kereta tersebut sehingga membuatkannya hampir jatuh, namun, dia dengan pantas memanjat ke atas bonet hadapan kereta itu.
Kedengaran suara orang ramai yang berada di lokasi kejadian menjerit melihatkan situasi itu.
Suami wanita berkenaan yang berada di dalam kereta bersama teman wanitanya hanya berdiam diri dan enggan keluar dari kenderaan itu.
Ia membuatkan orang ramai menghampiri dan mengepung kenderaan tersebut agar kedua-dua mereka keluar dari kereta itu.

Video tersebut menjadi tular dengan netizen memberikan pelbagai komen.
“Pasti anda fikirkan ia seperti dalam drama Layangan Putus, namun rasa sakit hati kali ini adalah sesuatu yang nyata,” kata seorang netizen.
“Tidak dapat bayangkan bagaimana rasa malunya lelaki itu,” kata seorang lagi. – AGENSI


3,245 kes baharu Covid-19
Oleh SITI A'ISYAH SUKAIMI

18 Januari 2022, 3:12 pm
PUTRAJAYA – Sebanyak 3,245 kes Covid-19 dilaporkan hari ini, menjadikan jumlah kumulatif sebanyak 2,813,934 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” menurut ciapan Twitter beliau di sini hari ini. – K! ONLINE


Wanita panjat pencawang elektrik 40 meter kerana tertekan
Oleh KOSMO!

18 Januari 2022, 3:30 pm
JAKARTA – Seorang wanita di Kecamatan Tenayan Raya, wilayah Riau menimbulkan kekecohan apabila bertindak memanjat sebuah menara pencawang elektrik, lapor portal berita Suara.com, semalam.
Wanita dikenali sebagai Yulidar,45, itu dikatakan mengalami tekanan perasaan dan sudah tiga kali memanjat menara pencawang setinggi 40 meter itu.
Ketua Polis Tenayan Raya, Komisioner Manapar Situmeang melawat lokasi kejadian dan mengetuai operasi menyelamatkan Yulidar dengan bantuan pasukan Bomba dan Badan Nasional Pencarian dan Pertolongan (BASARNAS).
“Pihak BASARNAS menggunakan kata-kata pujukan seperti ‘sayang’ untuk memujuk mangsa turun tanpa sebarang paksaan.
“Menurut penduduk kampung, wanita itu kerap melakukan aksi seperti itu jika mengalami tekanan perasaan. Mangsa berjaya diselamatkan dan dihantar ke hospital untuk pemeriksaan lanjut,” kata Manapar.
Sementara itu, Ketua Mukim Kulim, Rahmad Handayani meminta pihak pengurusan pencawang segera membuat kawalan keselamatan di sekitar kawasan itu.

“Lebih baik pasang alat keselamatan kerana ini kawasan perumahan. Jangan dibiarkan terbuka tanpa sebarang jaringan keselamatan.
“Guna kawat berduri atau apa sahaja, yang penting selamat untuk orang sekeliling. Harap-harap tiada lagi kejadian seperti ini,” jelas Rahmad. – Agensi


Kos pasif RFID serendah RM1, boleh beri percuma kepada pengguna -Najib
Oleh KOSMO!

18 Januari 2022, 3:00 pm
PETALING JAYA – Bekas Perdana Menteri, Datuk Seri Najib Tun Razak mendedahkan kos pelekat Identifikasi Frekuensi Radio (RFID) serendah RM1.
Menerusi perkongsian di laman Facebooknya Najib berkata, bagaimanapun pelekat itu sehingga kini dijual pada harga jauh lebih tinggi iaitu sekitar RM35.
“Kos sticker (pelekat) RFID pasif biasanya bawah RM1 sekeping. Jadi, kenapa pula dijual pada harga RM35?,”soal Najib.
Pada hantaran sama, Ahli Parlimen Pekan berkata, pelekat RFID sepatutnya diberi percuma kepada setiap pelanggan Touch ‘n Go kerana kosnya rendah dan ia percuma dari tahun 2018 hingga Februari 2020.
Namun katanya, bermula 15 Februari 2020, pelekat berkenaan dijual pada harga RM35 sekeping.
Soal beliau lagi, adakah syarikat Touch ‘n Go atau PLUS akan memberi rebat bagi pemilik Smart Tag yang tidak berfungsi, sekiranya plaza tol beralih sepenuhnya kepada sistem RFID.

Najib memberitahu, syarikat Touch ‘n Go dimiliki CIMB Bank, Ant Group dari China, syarikat insurans AIA Group dari USA dan firma pelaburan Bow Wave Capital dari New York.
Susulan perkongsian itu, rata-rata pengguna media sosial bersetuju dengan pendedahan bekas Perdana Menteri itu dan mahu satu tindakan segera diambil bagi menyelesaikan isu terbabit.
“Setuju dengan pandangan dan cadangan mantan perdana menteri, sekarang zaman kegawatan, ekonomi masih sakit.
“Ini bukan masanya untuk suruh rakyat keluar duit membeli sesuatu yang tak pasti boleh pakai, sticker tu pun silap haribulan kena panas matahari pada cermin boleh hilang atau tertanggal,” kata Ahmad Mazwani.
Turut meninggalkan komen adalah seorang lagi pengguna dikenali sebagai Roslan Bian.
“Sepatutnya ditukar secara percuma oleh syarikat pengendali,” ujarnya.
Sehingga pukul 2.30 petang tadi, hantaran bekas Perdana Menteri itu telah dikongsi lebih 1,300 kali dan mendapat lebih 11,000 tanda suka-K! ONLINE


Lelaki lumpuh, bisu pulih selepas terima vaksin Covid-19
Oleh KOSMO!

18 Januari 2022, 2:49 pm
NEW DELHI – Seorang lelaki yang lumpuh dan bisu selama empat tahun di India mendakwa bahawa dirinya  kembali pulih selepas menerima suntikan vaksin Covid-19 Covieshield, lapor akhbar The Mirror semalam.
Covishield dihasilkan oleh Institut Serum India dan menggunakan formula sama untuk menghasilkan vaksin Oxford-AstraZeneca.
Dularchand Munda, 55, cedera parah pada tulang belakang dalam satu kemalangan kereta pada 2018 yang menyebabkan dia terlantar dan tidak boleh bercakap.
Namun , selepas menerima suntikan vaksin pada 4 Januari lalu, Dularchand memberitahu, dia  dapat menggerakkan semula kakinya dan boleh berjalan perlahan-lahan dengan bantuan  tongkat.
Foto menunjukkan Dularchand dipapah ahli keluarga ketika cuba berjalan menggunakan tongkat selepas empat tahun lumpuh. – Mirror
Dalam masa sama, lelaki yang sudah empat tahun tidak boleh bercakap itu mampu bersuara buat kali pertama sejak kemalangan itu.
“Saya sangat gembira kerana terpilih mengambil vaksin ini kerana ia mengembalikan semula kemampuan saya untuk berjalan dan bercakap.

Seorang pakar kesihatan, Dr. Jitendra Kumar berkata, situasi itu adalah satu keajaiban yang mengagumkan, namun menegaskan masih banyak yang perlu dikaji mengenai keberkesanan vaksin ke atas penyakit lain selain virus Covid-19.
“Jika vaksin dikatakan memberi kesan positif ke atas kecederaan yang baru berlaku beberapa hari, ia boleh difahami secara perubatan.
“Namun bagi keadaan yang sudah berlarutan empat tahun seperti Dularchand, kita perlu lakukan kajian lanjut,” katanya. – Agensi


Azhan Rani terbabit kemalangan motosikal
Oleh MOHAMMAD SHAHEMY AZMI

18 Januari 2022, 3:35 pm
PETALING JAYA – Pelakon popular, Azhan Rani dilaporkan terlibat dengan kemalangan jalan raya membabitkan motosikal dalam satu kejadian yang berlaku pada tengah hari semalam.
Perkara tersebut dikongsikan rakan karibnya iaitu pelakon Beto Kusyairy menerusi satu hantaran yang dimuat naik dalam Instagram miliknya.
“Amanah daripada sahabatku Azhan Rani. Dukacita ingin menyampaikan kepada semua bahawa Azhan telah terlibat dengan kemalangan motosikal pada tengahari semalam (Isnin).
“Alhamdulillah keadannya stabil dan masih dalam jagaan pakar (doktor),” tulis Beto.
Menerusi hantaran sama, Beto turut berkongsi sekeping foto menunjukkan Azhan, 46, memakai baju pesakit hospital dalam keadaan tangannya mengalami kecederaan.
“Hantaran ini menjawab segala panggilan dan mesej kepada Azhan. Ya, Azhan terlibat dengan kemalangan dan menjadi penyebab dia tidak menjawab panggilan telefon serta membalas mesej.

“Dia mahu memastikan keadaannya stabil dan melakukan rawatan selanjutnya,” kata Beto.
Beto turut mewakili rakan baiknya itu memohon maaf kepada kenalan dan para wartawan yang cuba menghubungi Azhan kerana pelakon itu tidak dapat memberikan sebarang kenyataan buat sementara waktu.
“Kepada semua sahabat, kenalan dan wartawan yang cuba menghubunginya secara peribadi, Azhan memohon maaf kerana tidak dapat menjawab segala panggilan.
“Namun dia tetap menghargai segala perasaan ambil berat ke atas dirinya. Sama-sama kita doakan agar dia segera sembuh dan kembali pulih seperti sediakala,” tulis Beto.
Perkongsian Beto turut menarik perhatian beberapa kenalan artis apabila turut sama-sama mendoakan Azhan supaya diberikan kesembuhan segera.
“Allahuakhbar. Semoga cepat sembuh abang Azhan,” kata pelakon Nabila Huda.
“Syafakallah abang Azhan,” ujar pelakon Ummi Nazeera.
“Moga dipermudahkan urusan. Cepat sembuh,” doa pelakon Fauziah Nawi. – K! ONLINE


Bukan bayar harian tapi penuh tambang bas sekolah
Oleh ABDUL RAZAK IDRIS

18 Januari 2022, 2:54 pm
SHAH ALAM – Tiada istilah bayaran harian atau separuh bulan sebaliknya ibu bapa perlu membayar tambang bas sekolah sepenuhnya bagi Januari hingga Mac ini.
Pengerusi Persatuan Bas Sekolah Selangor, Putrajaya Dan Kuala Lumpur (PBSSPKL), Mohd. Haron Mohd. Sidik berkata, para pelanggan perlu memahami cara kutipan bayaran secara bulanan telah digunapakai sejak zaman Lembaga Pelesenan Kenderaan Perdagangan (LPKP) dan Suruhanjaya Pengangkutan Awam Darat (SPAD).
“Pelanggan perlu sedia maklum, pengusaha-pengusaha bas sekolah juga perlu membuat bayaran penuh seperti pinjaman bank atau kredit, gaji pemandu, caruman Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso).
“PBSSPKL ingin memaklumkan tiada pengecualian tambang disebabkan oleh sistem penggiliran atau cuti sekolah,”katanya dalam satu kenyataan hari ini.
Sebelum ini, media melaporkan terdapat ibu bapa tidak mahu membayar yuran perkhidmatan bas sekolah ekoran kerana sistem penggiliran yang digunakan Kementerian Pendidikan (KPM) melibatkan kehadiran pelajar ke sekolah, bermula 9 Januari lalu.
Beliau yang juga Timbalan Pengerusi Penyatuan Pengangkutan Darat Malaysia (PPDM) memberitahu, PBSSPKL juga tidak menolak kemungkinan berlakunya kenaikan tambang sekolah bagi sesi persekolahan tahun 2022 yang akan bermula pada 21 Mac depan.

Justeru, Mohd. Haron menjelaskan perbincangan perlu dilakukan antara pengusaha dan pelanggan agar wujud situasi menang-menang antara kedua-dua pihak. -K!ONLINE


Tidak logik jika saya tinggalkan anak sendirian – Fizo Omar
Oleh NUR EMIRA SAIZALI

18 Januari 2022, 2:44 pm
PETALING JAYA – “Maryam sangat rapat dengan saya, tidak logik jika saya sanggup tinggalkan dia seorang diri.”
Demikian respons pelakon dan usahawan Fizo Omar selepas didakwa mengabaikan anaknya, Wan Maryam, 5, ketika bercuti di sebuah taman tema di Johor Bahru, Johor baru-baru ini.
Fizo atau nama sebenarnya Wan Hafizol Wan Omar, 36, memberitahu kesemua permainan di taman tema tersebut direka khusus untuk kanak-kanak dan sememangnya tidak masuk akal jika anaknya dibiarkan bersendirian.
“Saya bawa anak ke taman tema tersebut yang sememangnya tempat kanak-kanak dan logik ke kalau nak tinggalkan dia seorang diri?
“Kami pergi ke sana seramai tujuh orang dan masuk akal ke kalau dia dibiarkan seorang diri, manakala kami semua sibuk bermain?” katanya ketika dihubungi Kosmo! Online hari ini.
Enggan mengeruhkan lagi keadaan, Fizo menegaskan tidak akan membalas sebarang kenyataan yang dikeluarkan oleh bekas isterinya bagi mengelakkan lebih banyak salah faham.

FIZO juga yakin hubungan antara isterinya, Fazeera dan Maryam juga sangat baik.
Pelakon drama Rindu Awak Separuh Nyawa berkenaan juga berharap orang ramai khususnya netizen tidak terus mengecam dan memberinya ruang yang sepatutnya kepada bekas isterinya, Mawar Karim.
“Itu sajalah jawapan saya dan tak mahu membalas mana-mana kenyataan pihak lain.
“Jadi, rasa-rasanya orang pun tahu menilai dan saya sendiri tidak sempat nak lihat media sosial, ada juga mendengar orang bercakap mengenai hal ini serta ramai juga netizen memberi pandangan. Terima kasih untuk semua pandangan dan nasihat yang diberikan.
“Saya maafkan dia dan mohon netizen tidak menghentam dan terus menghukum dia, mungkin kerana terlalu beremosi,” ujarnya.
Turut meleraikan persoalan ramai, anak kelahiran Kota Bharu, Kelantan itu menjelaskan hubungan Maryam dengan isterinya, Fazeera Nazri Aziz sangat rapat.
“Sebagai bapa, saya tidak akan abaikan anak sendiri sedangkan Maryam sangat rapat dengan saya. Saya nak ke tandas pun dia nak ikut saya.
“Dia juga sangat rapat dengan isteri saya, Fazeera Nazri Aziz yang dipanggil sebagai ummi.
“Jadi benda ini pun memang tak maksud akal dan itu pandangan dia, apapun janganlah terus menghentam dia,” katanya lagi.
Terdahulu, Mawar memuat naik beberapa hantaran InstaStory memberi bayangan percutian anaknya bersama Fizo tidak seindah yang ditunjukkan dalam media sosial.
Paling mencuri perhatian ialah apabila Mawar menerima sekeping gambar daripada seorang individu memaparkan Maryam dilihat berdiri bersendirian di taman tema tersebut.
Tidak terhenti di situ, dia turut meluahkan rasa kecewa dan risau apabila Maryam menyebut perkataan sad (sedih) selepas pulang bercuti dengan bapanya.
Untuk rekod, Mawar mendirikan rumah tangga bersama Fizo pada November 2013 sebelum disahkan bercerai pada 10 Julai 2019.
Hasil perkahwinan, mereka dikurniakan seorang cahaya mata perempuan iaitu Maryam.
Sementara, Fizo kembali mencuri perhatian umum apabila mengumumkan selamat mendirikan rumah tangga dengan Fazeera yang juga seorang bekas pramugari pada 21 Oktober 2021 di Janda Baik, Pahang. – K! ONLINE


23 anggota dan pegawai polis dibuang kerja
Oleh KOSMO!

18 Januari 2022, 3:50 pm
Oleh  DIANA SURYA ABD WAHAB
KUANTAN – Polis Diraja Malaysia (PDRM) tidak berkompromi dengan mana-mana pegawai dan anggota yang melakukan kesalahan apabila seramai 23 anggota dan pegawai polis di negeri ini dibuang kerja sejak 2020 akibat pelbagai kesalahan.
Ketua Polis Pahang, Datuk Ramli Mohamed Yoosuf berkata, antara kesalahan tertinggi dilakukan melibatkan penyalahgunaan dadah, rasuah, salahguna kuasa (tatatertib) dan beberapa jenayah lain.
“Daripada 23 anggota yang dikaitkan rekod menunjukkan seramai 14 anggota dan pegawai dibuang kerja pada tahun lalu manakala sembilan orang lagi pada tahun 2020.
“Angka tersebut adalah sangat membimbangkan kerana melibatkan kesalahan yang dihukum mahkamah sekali gus akan dibuang kerja,” katanya pada majlis perhimpunan bulanan bagi bulan Januari 2022 di Ibu Pejabat polis Kontinjen (IPK) Pahang di sini hari ini.
Menurut Ramli, tindakan pembuangan kerja itu dilakukan selepas mereka didapati bersalah oleh pihak mahkamah.

Beliau memberitahu, tindakan buang kerja itu diharap menjadi pengajaran dan peringatan kepada anggota serta pegawai lain supaya tidak terlibat dengan kesalahan berkenaan.
Dalam pada itu beliau berkata, semua perilaku melibatkan pelbagai jenayah oleh anggota dan pegawai akan memberi kesan kepada pasukan PDRM sekali gus mencemarkan nama baik institusi keselamatan itu. – K! ONLINE


Solat Jumaat : Sultan Selangor perkenan masjid, surau guna ruang sepenuhnya
Oleh ABDUL RAZAK IDRIS

18 Januari 2022, 3:08 pm
SHAH ALAM – Semua masjid dan surau kebenaran Solat Jumaat dibenarkan menggunakan sepenuhnya ruang solat utama dan limpah bagi menunaikan solat berkenaan.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, perkara itu telah mendapat perkenan Sultan Selangor, Sultan Sharafuddin Idris Shah dengan menetapkan jarak satu meter antara satu jemaah dengan jemaah lain.
Katanya, satu surat ketetapan akan dikeluarkan JAIS kepada semua masjid dan surat terlibat dalam tempoh terdekat untuk dilaksanan pada hari Jumaat bertarikh 21 Januari ini.
“Sebanyak 427 buah masjid dan 316 surau yang mendapat kebenaran Solat Jumaat akan terlibat dengannya.
“Ketetapan baharu ini akan memberikan kesan peningkatan kapasiti bilangan jemaah sehingga 35 peratus tertakluk kepada keluasan fizikal masjid dan surau,” katanya dalam kenyataan hari ini.
Beliau menegaskan, ketetapan itu juga nanti masih menetapkan bagi pihak pentadbir masjid dan surau untuk menguatkuasakan prosedur operasi standard (SOP) kepada para jemaah.

Tambah Mohd. Shahzihan, beberapa perkara berbangkit juga akan disentuh menerusi ketetapan tersebut seperti
hal ehwal aktiviti pengimarahan, pengurusan solat, pengurusan jemaah, pengurusan jenazah.
Selain itu, peranan pentadbir untuk mengambil pendekatan keseimbangan (wasotiyyah) dalam mengurus pertembungan sikap individu dan jemaah atau masyarakat dalam beberapa perkara berhubung penguatkuasaan SOP yang ditetapkan.
“Umat Islam khususnya golongan muda diharap memanfaatkan sepenuh untuk berusaha mendapat tempat bagi menunaikan kefarduan mengerjakan Solat Jumaat,” jelasnya. -K!ONLINE


Polis sudah ambil keterangan ADUN Sedili
Oleh MASTURAH SURADI

18 Januari 2022, 3:18 pm
KOTA TINGGI – Polis telah memanggil Ahli Dewan Undangan Negeri (ADUN) Sedili, Rasman Ithnain berhubung laporan polis dibuat seorang wanita merupakan Ahli Jawatankuasa Srikandi Bersatu, Bahagian Kota Tinggi yang mendakwa telah menjadi mangsa gangguan seksual.
Ketua Polis Daerah Kota Tinggi, Superintendan Hussin Zamora berkata, ADUN berkenaan telah dipanggil semalam untuk diambil keterangan di Ibu Pejabat Polis Daerah Kota Tinggi.
“ADUN telah dipanggil ke IPD Kota Tinggi semalam (untuk ambil keterangan). Siasatan lanjut masih dijalankan,”katanya ketika dihubungi di sini hari ini.
Terdahulu, Rasman yang juga Ketua Bersatu Bahagian Kota Tinggi menafikan tuduhan ganguan seksual yang dibuat berkenaan yang melihat ia sebagai konspirasi politik dan juga cubaan untuk menjatuhkan maruahnya. – K! ONLINE


PPS terakhir di Johor ditutup hari ini
Oleh FARAHWAHIDA AHMAD

18 Januari 2022, 2:43 pm
SEGAMAT – Keadaan banjir di negeri ini pulih sepenuhnya apabila pusat pemindahan sementara (PPS) terakhir di Sekolah Agama Gemereh di sini ditutup pada pukul 12 tengah hari ini.
Pegawai Daerah Segamat, Hasrin Kamal Hashim berkata, PPS tersebut sebelum ini menempatkan 37 orang daripada lapan keluarga dari Kampung Seberang Batu Badak.
“Semua mangsa dibenarkan pulang selepas air di kawasan itu surut dan selamat untuk kembali ke kediaman masing-masing.
“Terkesan dengan banjir termenung berlumpur menyebabkan mereka menjadi kumpulan terakhir di daerah serta negeri ini dibenarkan pulang semula ke kediaman,” katanya ketika ditemui di PPS Sekolah Agama Gemereh di sini, hari ini.-K! ONLINE


Jihan Musa didakwa salah guna kuasa
Oleh KOSMO!

18 Januari 2022, 1:39 pm
Oleh DIANA SURYA ABD WAHAB
KUANTAN – Seorang ketua cawangan Agensi Pengangkutan Awam Darat (APAD) Pahang didakwa di Mahkamah Sesyen Kuantan di sini hari ini atas tuduhan menyalahguna kuasa bagi kepentingan diri.
Bagaimanapun tertuduh, Nor Jihan Musa, 37, mengaku tidak bersalah selepas pertuduhan dibacakan jurubahasa di hadapan Hakim Datuk Ahmad Zamzani Mohd Zain.
Menurut kertas pertuduhan, tertuduh didakwa melakukan dua kesalahan menyalahguna kuasa di pejabat agensi berkenaan pada Disember 2020 dan Mac tahun lalu.
Bagi pertuduhan pertama, tertuduh didakwa melakukan kesalahan itu pada 30 Disember 2020 dengan menggunakan jawatan sebagai ketua cawangan untuk mendapatkan suapan dengan meluluskan permohonan ubah syarat lesen pengendali atau permit kenderaan barangan syarikat miliknya sendiri.
Dalam pertuduhan kedua pula, tertuduh pada 31 Mac 2021 didakwa menggunakan jawatan sebagai ketua cawangan bagi mendapatkan suapan dengan meluluskan permohonan melesenkan kenderaan mengikut surat tawaran kepada syarikat miliknya.

Tertuduh didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24 Akta yang sama.
Jika sabit kesalahan tertuduh boleh dihukum penjara tidak melebihi 20 tahun dan didenda tidak kurang daripada lima kali ganda jumlah atau nilai suapan kesalahan itu.
Pendakwaan dilakukan pegawai pendakwa Suruhanjaya Pencegahan Rasuah Malaysia (SPRM), Nadzirah Zahari manakala tertuduh diwakili peguam, Datuk Zaharman Zainal Abidin.
Mahkamah menetapkan jumlah ikat jamin RM8,000 dan hakim menetapkan syarat tambahan tertuduh perlu melaporkan diri di pejabat SPRM setiap bulan bermula Januari 2022 sehingga kes selesai serta menyerahkan pasport antarabangsa kepada mahkamah.
Mahkamah kemudiannya menetapkan 28 Februari ini sebagai tarikh sebutan semula kes dan penyerahan dokumen. – K! ONLINE


Konvokesyen UniSZA ke-12 Ahad ini
Oleh MOHD AZLI ADLAN

18 Januari 2022, 1:57 pm
KUAL NERUS – Universiti Sultan Zainal Abidin (UniSZA) akan melaksanakan majlis konvokesyen kali ke-12 secara bersemuka selama lima hari bermula Ahad ini.
Pemangku Naib Canselor UniSZA, Prof. Dr. Fazli Adam berkata, konvokesyen tersebut melibatkan 3,345 graduan yang menamatkan pengajian pada tahun 2020.
“Majlis Idul Ilmi Konvokesyen secara bersemuka ini akan dilaksanakan mengikut prosedur operasi standard (SOP) Pelan Pemulihan Negara (PPN) ditetapkan.
“Ia akan dilakukan sebanyak sepuluh sidang di Dewan Al Muktafi Billah Shah, kampus UniSZA Gong Badak di sini,” katanya dalam satu kenyataan di sini hari ini.
Fazli berkata, serentak dengan majlis konvokesyen itu, UniSZA akan menganjurkan Festival Maya yang diadakan menerusi platform Facebook dan YouTube.
Beliau berkata, antara acara dianjurkan ialah pertandingan membaca berita, penulisan khat, mewarna, fotografi, e-sukan dan tarannum al-Quran. – K! ONLINE


Jambatan bailey Kampung Bemban siap 20 Januari
Oleh ZAKKINA WATI AHMAD TARMIZI

18 Januari 2022, 2:38 pm
JELEBU – Sebuah jambatan bailey yang dibina bagi menjadi jalan penghubung ke Kampung Bemban, Simpan Durian di sini akan siap sepenuhnya pada 20 Januari ini.
Jambatan sementara tersebut bagi menggantikan jambatan besi sedia ada sebelum ini yang roboh dalam kejadian banjir pada 19 Disember lalu sehingga memaksa hanya bot sahaja dapat digunakan bagi merentasi Sungai Teriang bagi ke kampung berkenaan.
Panglima Divisyen Ketiga Infantri Malaysia (3 Divisyen), Mejar Jen. Datuk Tengku Muhammad Fauzi Tengku Ibrahim berkata, tahap pembinaan jambatan tersebut kini di tahap lima hingga 10 peratus iaitu bagi memasang pelantar jambatan dan disambung ke tebing di bahagian Kampung Bemban.
“Apa yang dilaksanakan bagi membantu penduduk kampung adalah menggunakan sistem feri untuk anak-anak sekolah membantu membawa keperluan asas kepada penduduk.
“Ini merupakan kerjasama Rejimen Askar Jurutera Diraja yang berada di bawah 3 Divisyen dan Jabatan Kerja Raya (JKR) dan agensi lain akan menyiapkan jambatan pada 20 Januari ini,” katanya kepada pemberita selepas mengadakan tinjauan sempena hari pertama pembinaan jambatan di Kampung Bemban, Simpang Durian, di sini hari ini.
Menurut Tengku Muhammad Fauzi, jambatan sepanjang 35 meter itu boleh menampung berat sebanyak 30 tan dengan kelebaran jambatan sebanyak 4.2 meter.

“Setelah siap nanti, jambatan sementara ini akan memberi kemudahan kepada penduduk di kampung ini kelak.
“Kalau ikut perancangan awal, jambatan ini akan mula dipasang pada minggu lalu namun, akibat hujan lebat dan air pun naik sekali lagi, ia perlu ditambak lagi tinggi dan ia mengambil masa untuk disiapkan,” katanya lagi.


44 pelajar sekolah asrama perempuan positif Covid-19
Oleh ROHANA MOHD. NAWI

18 Januari 2022, 2:00 pm
KOTA BHARU – Seramai 44 pelajar sebuah sekolah berasrama penuh perempuan di Jalan Telipot di sini disahkan positif Covid-19.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, kluster membabitkan pelajar terbabit diisytihar sebagai Kluster Embi Telipot pada 14 Januari lalu.
Katanya, berdasarkan siasatan, seramai 256 orang kontak rapat kepada pelajar tersebut dikenal pasti setakat ini.
“Kesemua kontak rapat telah diarahkan untuk menjalani kuarantin, selain dinasihatkan supaya menjalani saringan sekiranya mengalami gejala dalam tempoh itu.
“Seramai 44 pelajar dikesan positif Covid-19 sehingga semalam dan kesemua mereka membabitkan pelajar asrama sekolah itu,” katanya ketika dihubungi Kosmo! hari ini.
Menurut Zaini, Pejabat Kesihatan Kota Bharu mencadangkan supaya proses pengajaran dan pembelajaran bersemuka sekolah itu ditangguhkan bermula hari ini sehingga 25 Januari depan.

Mengulas lanjut, beliau turut menafikan dakwaan kes jangkitan di sekolah tersebut berpunca daripada ibu bapa pelajar pulang dari umrah dijangkiti varian Omicron.-K!ONLINE


‘Hero’ Thaipusam bantu wanita bersalin di hadapan kuil
Oleh KOSMO!

18 Januari 2022, 1:53 pm
PETALING JAYA – Ini buktinya rakyat Malaysia sentiasa bersatu padu dan tolong-menolong tanpa mengira agama, bangsa dan keturunan.
Itu antara reaksi pengguna laman sosial apabila melihat satu hantaran di Facebook yang memaparkan seorang wanita bersalin di dalam sebuah kenderaan berdekatan sebuah kuil di Batu Caves pagi tadi.
Menariknya, kejadian itu berlaku ketika penganut agama Hindu sedang meraikan sambutan Hari Thaipusam yang jatuh pada hari ini.
Menerusi hantaran yang dikongsi seorang pengguna Facebook yang dikenali sebagai LK Savantharaja, ketika kejadian dia ke kuil berkenaan untuk sembahyang.
“Ternampak sorang wanita jerit minta tolong di luar kuil. Terus saya berlari sebelum nampak seorang ibu bangsa Melayu nak bersalin dalam kereta.
“Saya dan beberapa pengunjung lain terus tutup tingkap kereta dengan kain (vesthi). Masa baby selamat dilahirkan, saya bagitau ‘Kakak you and your baby are blessed, rasa gembira dia selamat lahirkan bayi perempuan,” tulis lelaki tersebut.

Menurut lelaki yang juga seorang wartawan sebuah akhbar Tamil itu lagi, pasukan perubatan bersama sebuah ambulan tiba selepas bayi itu selamat dilahirkan.
“Sebelum mereka pergi hospital, saya sempat selfie dengan bapa kepada bayi itu untuk kenangan,”katanya.
Susulan perkongsian itu, rata-rata netizen memuji tindakan pemuda itu serta orang ramai yang berada di kawasan kejadian kerana telah membantu keluarga tersebut.
“Terima kasih kepada semua yang membantu, inilah buktinya rakyat Malaysia bersatu padu dan sentiasa menolong antara satu sama lain tanpa mengira agama, bangsa dan keturunan. Semangat ini wajar dicontohi oleh semua,”tulis Cikgu Ayu Melati.
Turut meninggalkan komen adalah seorang lagi pengguna dikenali sebagai Muhammad Azuwan.
“Inilah perpaduan yang kita mahukan di kalangan rakyat malaysia,”tulisnya.-K! ONLINE


7 PATI hilang bot karam dipukul ombak di Pulau Pisang
Oleh MUHAMMAD ZIKRI

18 Januari 2022, 1:44 pm
PONTIAN – Tujuh pendatang asing tanpa izin (PATI) Indonesia dikhuatiri hilang selepas bot dinaiki mereka tenggelam dipukul ombak di perairan Pulau Pisang di sini malam tadi.
Dalam kejadian pada pukul 11 malam itu, lima yang lain termasuk dua tekong masing-masing terselamat.
Manakala, seorang lagi mangsa iaitu seorang wanita dilaporkan kritikal dan menerima rawatan di Hospital Pontian.
Ketua Polis Daerah Pontian, Superintendan Mohammad Shofee Tayib berkata, hasil maklumat awal, bot gentian kaca (fibre) dikendalikan dua tekong berlepas dari Pulau Batam, Indonesia kira-kira pukul 7 malam tadi.
“Bot tersebut dinaiki dua tekong bersama 11 PATI wanita itu berlepas dari Pulau Batam, Indonesia disyaki cuba memasuki negara ini secara haram.
“Mereka cuba mendarat di perairan Pontian, namun selepas sampai perairan Pulau Pisang di sini, bot dinaiki dipukul ombak dan terbalik sebelum karam,”katanya pada sidang akhbar di Ibu Pejabat Polis Daerah (IPD) Pontian di sini hari ini.

Mohammad Shofee berkata, mangsa yang ditemui hidup diselamatkan nelayan tempatan di kedudukan 0.3 batu nautika barat daya Pontian Besar.
Manakala, kesemua mereka yang masih hilang terdiri daripada wanita berusia antara 20 hingga 40.
Difahamkan, wanita-wanita terbabit dijanjikan untuk bekerja sebagai pembantu rumah di Kuala Lumpur.
Jelasnya, operasi mencari dan menyelamat (SAR) sedang giat dijalankan dan sehingga 12 tengah hari masih belum menemui mangsa yang hilang.-K! ONLINE


Individu terkaya mahu manusia hidup di berbilang planet
Oleh KOSMO!

18 Januari 2022, 2:00 pm
WASHINGTON – Manusia paling kaya di dunia, Elon Musk membuat dakwaan menggemparkan bahawa semua spesies akan pupus  melainkan manusia berhijrah ke planet lain, lapor akhbar Daily Star kelmarin.
“Terdapat 100 peratus kemungkinan semua spesies akan musnah akibat pembesaran Matahari melainkan manusia berhijrah ke berbilang planet,” dakwanya dalam satu kenyataan menerusi Twitter.
Usahawan Tesla itu berkata demikian sebagai membalas kenyataan di Twitter mengenai satu kajian baru-baru ini yang memaklumkan terdapat bukti bahawa kepupusan besar-besaran keenam melibatkan pelbagai spesies akan berlaku dan kali ini ia disebabkan oleh aktiviti manusia.
Peluang untuk mewujudkan koloni dan hidup di Planet Marikh menjadi motivasi utama cita-cita syarikat milik Musk, SpaceX untuk membina roket paling berkuasa dan canggih, Starship.
Baru-baru ini, apabila didesak oleh pengacara podcast, Lex Fridman, Musk akhirnya mendedahkan jangka waktu untuk misi SpaceX mendaratkan manusia di Planet Marikh.
“Dalam senario terbaik, kami akan mengambil masa lima tahun atau 10 tahun dalam senario terburuk.

“Starship adalah roket paling rumit dan paling canggih pernah dibina. Ini kerana Starship direka untuk membawa muatan lebih berat dan pada kos lebih murah daripada roket konvensional,” kata Musk.
Pengurangan kos itu, kata Musk, perlu dilakukan supaya manusia dapat membina bandar di Marikh.
“Pada masa ini, kos perjalanan ke Marikh adalah AS$1 trilion (RM4.18 trilion) justeru, ia tidak munasabah. Kita perlu menjadikannya munasabah
“Kita tidak mahu hanya sampai ke Marikh dan meletakkan bendera seterusnya tidak kembali lagi selama setengah abad seperti misi ke Bulan. Kita perlu menjadi spesies berbilang planet,” katanya. – Agensi


Harga ikan di pasar dibayar lagi mahal – Hamidah Wahab
Oleh MOHAMMAD SHAHEMY AZMI

18 Januari 2022, 1:30 pm
PETALING JAYA – Pelakon veteran Hamidah Wahab mengakui terkilan dan sedih mengenangkan soal bayaran tidak setimpal yang diterima oleh pelakon-pelakon senior termasuk dirinya ketika ini.
Hamidah, 66, berpendapat, pelakon lama seharusnya dibayar dengan harga berpatutan dan seiring dengan pengalaman mereka berada dalam industri sebagai pelakon.
“Saya kena akui bayaran yang diterima oleh pelakon senior seperti saya lebih rendah berbanding pelakon-pelakon baharu. Saya pun tidak tahu kenapa kami dibayar murah.
“Saya sangat sedih dan terasa (terkilan). Selama kami para pelakon veteran berkecimpung dalam industri seni selama berpuluh-puluh tahun, akhirnya kami tidak dihargai,” katanya.
Pada masa sama, pelakon drama Tanah Kubur itu menganggap bayaran yang diterima adalah lebih rendah berbanding harga ikan yang dijual di pasar-pasar.
“Ikan dekat pasar pun lagi mahal daripada bayaran pelakon veteran. Orang mungkin ingat bayaran pelakon veteran lebih mahal. Tetapi tidak,” katanya.

Dramatis yang memulakan kerjaya sebagai peragawati sekitar tahun 1970-an itu berkata, pelakon baharu hari ini juga ada yang tidak mengenali pelakon veteran ketika sama-sama menjalani penggambaran.
Hamidah yang ditemui pada majlis meraikan artis veteran di restoran Dulang café di Danau Kota, Kuala Lumpur baru-baru ini kecewa apabila terdapat segelintir pelakon baharu seperti tidak menghargai bakat lama seperti dirinya.
“Saya akui ada pelakon baharu tidak mengenali saya. Apabila kita memperkenalkan diri, baru mereka (pelakon baharu) tahu saya juga adalah pelakon. Kalau tidak setakat, ‘hai’ sahaja.
“Kami tidak minta disanjung, namun cukup dengan rasa hormat dengan artis veteran yang telah lama mencipta nama. ” katanya.
Dalam pada itu, pelakon yang mempunyai 10 orang cucu itu bersyukur kerana masih diberi kudrat dan rezeki untuk terus bekerja.
Malah, Hamidah mengakui belum terfikir lagi untuk berundur dalam dunia seni lakonan dalam masa terdekat kerana jiwanya masih menebal terhadap bidang seni. – K! ONLINE


Operasi cari kanak-kanak Orang Asli diperluas
Oleh ASLIZA MUSA

18 Januari 2022, 1:28 pm
GERIK – Operasi mencari kanak-kanak perempuan Orang Asli yang hilang dalam hutan di Kampung Selaur berhampiran Kampung Padang Jeri di sini, diperluas sehingga 15 kilometer (km) hari ini.
Jurucakap Jabatan Bomba dan Penyelamat Malaysia (JBPM) Perak berkata, operasi mencari Kamaliah Anab berusia 10 tahun itu dimulakan pada pukul 8.30 pagi di sektor lima.
“Operasi pencarian mangsa yang memasuki hari kelima disambung semula pagi tadi di sektor lima dan diperluaskan sehingga jarak 15km. Mangsa sehingga kini belum dijumpai.
“Operasi membabitkan 61 anggota termasuk bomba, polis, Jabatan Kemajuan Orang Asli (Jakoa), Jabatan Kemajuan Islam Malaysia (Jakim), Jabatan Perlindungan Hidupan Liar dan Taman Negara (Perhilitan) dan Sapura Komunikasi,” katanya di sini hari ini.
Kamaliah kali terakhir dilihat memakai baju kuning dan seluar biru ketika dia mengikuti keluarganya mencari hasil rotan di kawasan Hutan Temengor dekat sini, Khamis lalu.
Kehilangan mangsa disedari sekitar pukul 4.30 petang sebaik sahaja keluarganya dan penduduk lain tiba di kampung selepas mencari hasil rotan. – K! ONLINE


Bella Hadid gayakan rantai berukir perkataan ‘Palestin’
Oleh KOSMO!

19 Januari 2022, 9:00 pm
WASHINGTON – Supermodel terkenal dunia, Bella Hadid dilihat sekali lagi menzahirkan kebanggaannya menjadi warga Palestin dengan memakai rantai berukir nama negara itu baru-baru ini, lapor portal berita Arab News semalam.
Hadid dilihat berbangga terhadap asal usulnya dengan memakai seutas rantai jenama Chvker tertulis perkataan ‘Palestine’ yang direka khas oleh pereka bernama Nazlia Yunus.
Bella menggayakan rantai tersebut ketika menghadiri majlis sambutan hari lahir seorang jurugambar, Alana O’Herlihy di restoran The Nice Guy.
Beliau menggayakan rantai Palestin di atas seutas lagi rantai yang mempunyai ukiran nama penuhnya, Isabella.
Nazlia mendedahkan Bella memintanya untuk mencipta lapan utas rantai khas dengan perkataan berlainan termasuk ‘Pizza Queen’, ‘Libra Angel’, Hellz Bellz’, Baby Bellz’’, ‘Bella Hadid’ dan ‘Khair’ yang merupakan nama tengahnya.
Sebelum ini, Bella dilaporkan pernah menyertai demonstrasi menyokong rakyat Palestin di Brooklyn, New York pada Mac 2021.-  Agensi


Isu RFID: PM mahu pengguna lebuh raya perlu diberi opsyen
Oleh AMREE AHMAD

19 Januari 2022, 11:30 pm
PUTRAJAYA – Pengguna  Lebuh Raya Utara-Selatan perlu diberikan pilihan dan tidak dipaksa untuk menerima sistem bayaran tol secara Identifikasi Frekuensi Radio (RFID)
Perkara itu ditegaskan Perdana Menteri, Datuk Seri Ismail Sabri Yaakob sambil menambah, jika ia perlu dikenakan kos bayaran tertentu, isu itu wajar dibawa kepada rujukan Kabinet.
“Saya sudah mengarahkan Menteri Kerja Raya (Datuk Seri Fadillah Yusof) untuk panggil syarikat pemegang konsesi (PLUS Expressway Berhad) untuk bincang dulu pelaksanaan sistem ini.
“Malah, mesyuarat mingguan jemaah Kabinet bersetuju supaya kalau ada melibatkan bayaran tertentu oleh pengguna, mereka (syarikat konsesi) kena rujuk kepada Kabinet,” katanya selepas menghadiri Program Eksklusif Bersama Perdana Menteri dan melancarkan Jelajah Agrikomoditi Keluarga Malaysia di sini malam ini.
Isu RFID menarik perhatian ramai apabila dilaksanakan PLUS bermula 15 Januari lalu yang meliputi kenderaan kelas 1 bermula dari Plaza Tol Juru di Pulau Pinang hingga Skudai, Johor.
Sebelum itu, projek perintis tersebut sudah dilaksanakan secara ujian melibatkan Plaza Tol Hutan Kampung di utara Kedah sehingga Sungai Dua, Pulau Pinang pada awal tahun 2020 lalu. – K! ONLINE


Gempa bumi sederhana di Seram, Indonesia
Oleh ALWANI ZAFIRAH

19 Januari 2022, 11:07 pm
PETALING JAYA – Gempa bumi sederhana bermagnitud 5.7 dilaporkan telah berlaku di Seram, Indonesia pada pukul 10.29 malam tadi.
Jabatan Meteorologi Malaysia (MetMalaysia) berkata, pusat gempa bumi tersebut terletak 3.4 darjah Selatan dan 131.0 darjah Timur.
“Kejadian itu berlaku pada kedalaman 39 kilometer (km) dan 284 km Selatan dari Sorong, Indonesia.
“Bagaimanapun, tiada ancaman tsunami kepada Malaysia berikutan kejadian bencana alam itu,” katanya dalam satu kenyataan di sini tadi. – K! ONLINE


Zarina Anjoulie idam watak ustazah
Oleh MOHAMMAD SHAHEMY AZMI

19 Januari 2022, 9:58 pm
PETALING JAYA – Sinonim dengan imej seksi dan  bermulut lantang, pelakon sensasi Zarina Anjoulie bagaimanapun ingin menjadi wanita baik-baik, contohnya ustazah sebagai watak lakonannya.
Zarina atau mesra disapa Anju mahu memberikan kelainan dan mengelak daripada membawakan watak klise yang selalu dimainkan oleh pelakon lain, sekali gus satu cabaran baharu buat dirinya.
“Saya sebenarnya teringin hendak bawakan watak seorang ustazah. Watak sebegitu memang menarik, selain akan membuatkan penonton teruja untuk melihat saya dalam televisyen.
“Saya tidak kisah jika terpaksa mencabut bulu mata palsu dan memakai tudung labuh jika perlu membawakan watak seorang ustazah. Tidak salah rasanya jika saya tampil dengan kelainan,” katanya kepada Kosmo! Online.
Ditemui semasa majlis pelancaran filem Hantu Kuat Ketawa di Hadramawt Kitchen di Jalan Ampang, Kuala Lumpur hari ini, Zarina  turut mengakui menerima banyak tawaran berlakon sepanjang tempoh ‘berehat’ sejak beberapa tahun lalu.
Bukanlah berlagak diva, Zarina terpaksa menolak tawaran tersebut atas beberapa faktor, terutama apabila terpaksa berjauhan dengan anaknya.

“Memang dah lama saya tidak berlakon dan menolak banyak tawaran kerana tidak boleh jauh dengan anak.
“Kebanyakkan penggambaran perlu dilakukan di luar Kuala Lumpur dan Nilai. Namun, saya sedia mempertimbangkan sebarang tawaran,” ujarnya.
Mengenai pembabitannya dalam filem Hantu Kuat Ketawa dengan membawakan watak Datin Nilam, Zarina terbuka hati untuk berlakon dalam filem arahan Mawi itu kerana terlalu meminati penyanyi itu.
“Sejak Akademi Fantasia musim ketiga (AF3) lagi saya memang minat dengan Mawi. Jadi, apabila ditawarkan berlakon bawah arahannya, sudah tentu sukar untuk saya tolak.
“Lagipun jalan cerita filem ini cukup menarik. Selepas mendapat tawaran saya terus berikan persetujuan,” ujarnya.
Selain Zarina, filem Hantu Kuat Ketawa yang akan ditayangkan menerusi Astro First bermula 27 Januari ini turut dibintangi pelakon Saiful Apek, Syanie dan Along Cham. – K! ONLINE


Dasar Agrikomoditi Negara bakal dilancar pacu sektor lebih mampan
Oleh AMREE AHMAD

19 Januari 2022, 10:02 pm
PUTRAJAYA – Kerajaan bakal melancarkan Dasar Agrikomoditi Negara (DAKN) 2021-2030 bagi menggantikan Dasar Komoditi Negara (DKN) yang sudah pun berakhir pada 2020 lalu.
Perdana Menteri, Datuk Seri Ismail Sabri Yaakob berkata, dasar baharu di bawah Kementerian Perusahaan Perladangan dan Komoditi itu akan memastikan sektor itu terus kukuh.
“Ini juga selaras dengan usaha pihak kerajaan untuk dapat memacu pembangunan sektor agrikomoditi secara lebih mampan, berdaya saing dan berorientasikan pasaran,” katanya pada Program Eksklusif Bersama Perdana Menteri dan kemudian melancarkan Jelajah Agrikomoditi Keluarga Malaysia di Hotel Marriott di sini hari ini.
Inisiatif tersebut turut bertujuan menambah baik sistem penyampaian perkhidmatan dalam usaha kementerian itu bagi membangun dan memperkasa sektor agrikomoditi negara ini.
Mengulas lanjut, Ismail Sabri berkata, sektor itu amat penting kerana pada 2020, ia menyumbang RM85 bilion kepada Keluaran Dalam Negara Kasar meskipun berdepan isu wabak Covid-19.
“Malahan, jumlah pendapatan eksport sepanjang tahun lalu setakat November, meningkat 41.6 peratus kepada RM189.8 bilion berbanding tempoh yang sama pada 2020,” jelasnya.

Justeru ujar beliau, DAKN dijangka dapat memayungi pembangunan agrikomoditi negara agar sektor tersebut terus kompetitif dan kekal terpelihara sepanjang masa walau apa jua cabaran.
Dasar baharu itu jelas beliau, juga bakal diselaraskan dengan suasana norma baharu dan peningkatan trend penggunaan digital sejajar pelan pemulihan pasca pandemik Covid-19.
Dalam nada optimis, beliau berkeyakinan DAKN dapat digunakan sebagai rujukan kepada industri komoditi tempatan meliputi aspek alam sekitar, sosial dan tadbir urus bertaraf dunia.
Usaha dalam tempoh sedekad akan datang itu kata Ismail, turut memenuhi agenda Matlamat Pembangunan Mampan ditetapkan Pertubuhan Bangsa Bersatu bagi dicapai menjelang 2030.
“Selain itu, DAKN akan tingkat keyakinan rakyat terhadap sektor ini yang amat penting kepada usaha pembangunan ekonomi negara terutama buat hampir sejuta pekebun kecil,” katanya.
Pada masa sama, kerajaan ujarnya, akan memastikan sektor agrikomoditi negara terus kukuh dan ia dibuktikan menerusi peruntukan RM670 juta untuk kementerian tersebut dalam Bajet 2022. – K! ONLINE


Kawasan Bercham dilanda banjir kilat
Oleh ZAKI SALLEH

19 Januari 2022, 10:32 pm
IPOH – Hujan lebat yang turun pada petang menyebabkan beberapa kawasan di Bercham dinaiki air akibat banjir kilat malam ini.
Menurut kenyataan Jabatan Bomba dan Penyelamat negeri Perak, pihaknya telah mengerahkan anggota ke lokasi terjejas sejak pukul 8.27 malam tadi.
“Anggota Balai Bomba dan Penyelamat (BBP) Ipoh dengan dibantu BBP Meru Raya kini berada di lokasi susulan kejadian banjir kilat.
“Paras air dianggarkan sedalam setengah meter dan pemantauan sedang dilakukan,” ujar kenyataan tersebut.
Beberapa penduduk yang kediaman mereka di kawasan rendah telah dipindahkan ke tempat selamat.
Operasi pemantauan diketuai Pegawai Bomba Kanan II Mahmud Azaddin. – K! ONLINE


JPA buka permohonan BYDPA 2022 mulai hari ini
Oleh MOHD. HUSNI MOHD. NOOR

19 Januari 2022, 9:55 pm
PUTRAJAYA – Jabatan Perkhidmatan Awam (JPA) membuka peluang kepada warganegara Malaysia yang berminat untuk memohon Biasiswa Yang di-Pertuan Agong (BYDPA) Tahun 2022.
JPA menerusi satu kenyataan hari ini berkata, BYDPA menawarkan sebanyak 12 biasiswa iaitu enam untuk pengajian di peringkat Sarjana (penyelidikan) dan enam untuk pengajian di peringkat Doktor Falsafah (PhD) di dalam dan luar negara.
Menurutnya, bidang pengajian yang ditawarkan termasuk Sains dan Teknologi, Ekonomi, Undang-Undang dan Kewangan Islam.
“Pemohon boleh melengkapkan borang permohonan secara dalam talian melalui portal http://esilav2.jpa.gov.my mulai hari ini.
“Borang permohonan yang lengkap berserta dokumen-dokumen sokongan yang diperlukan hendaklah dikemukakan dan diterima oleh pihak JPA sebelum atau pada 22 Februari ini sama ada secara serahan tangan atau pos,” katanya.
Katanya, antara syarat-syarat permohonan termasuk permohon mestilah warganegara Malaysia, umur tidak melebihi 35 tahun pada 1 Januari 2022, mempunyai keputusan akademik amat cemerlang di peringkat pengajian dan ijazah sarjana muda yang diiktiraf oleh kerajaan dengan CGPA minimum 3.75 atau kelas pertama.

Syarat lain dikenakan termasuk ijazah sarjana muda dan ijazah sarjana yang diiktiraf oleh kerajaan dengan CGPA minimum 3.75 atau kelas pertama atau yang setaraf dengannya bagi calon PhD.
JPA juga menetapkan, pemohon mestilah telah mendapat tawaran tanpa syarat bagi pengajian secara sepenuh masa pada tahun penawaran di institusi pengajian tinggi yang disenaraikan oleh JPA mengikut bidang pengajian.
“Pemohon juga telah memulakan pengajian secara sepenuh masa pada tahun penawaran di institusi pengajian tinggi yang disenaraikan oleh JPA mengikut bidang pengajian.
“Pengajian bagi peringkat sarjana adalah secara mod penyelidikan sahaja yang mewajibkan penyediaan kertas penyelidikan atau disertasi atau tesis.
“Pemohon juga mesti terlibat dalam penghasilan kerja-kerja kreatif dan inovatif seperti penulisan, reka cipta seni atau teknologi dan sebagainya,” katanya.
Katanya, calon yang memenuhi syarat-syarat permohonan akan disaring lanjut oleh pihak JPA sebelum disenarai pendek untuk menghadiri temu duga.
Untuk maklumat lanjut mengenai penawaran ini, layari portal http://esilav2.jpa.gov.my atau hubungi talian 03-88853879/3569 /3438/3371/3571. – K! ONLINE


SJR paling ‘mengerikan’ bagi seorang lelaki
Oleh KOSMO!

19 Januari 2022, 9:48 pm
PETALING JAYA – Bagi ‘mat rempit’ dan ‘mat motor’ sekatan jalan raya (SJR) yang dilakukan oleh pihak polis dan Jabatan Pengangkutan Jalan (JPJ) adalah biasa bagi mereka.
Namun, ada satu SJR yang lebih mengerikan bagi seorang lelaki iaitu ‘sekatan’ yang dilakukan oleh seorang wanita sama ada bergelar isteri atau teman wanita.
Menerusi satu perkongsian di laman sosial, kelihatan sekumpulan lelaki sedang leka bermain ‘motocross’ di sebuah kawasan sebelum didatangi oleh seorang wanita.
Berbekalkan ranting pokok ditangannya, wanita tersebut berjaya memberhentikan sebuah motosikal dipercayai ditunggang oleh suaminya.
Tersentak dengan aksi wanita terbabit, akhirnya lelaki terbabit ‘mengalah’ sebelum dilhat membonceng wanita itu pulang ke rumah.
Difahamkan, klip video itu dirakam di sebuah kawasan di Terengganu, namun lokasi tepat dan tarikh ia dirakam tidak dapat dipastikan.

Susulan perkongsian itu, rata-rata pengguna media sosial ‘terhibur’ dengan aksi wanita itu dan mereka menyokong tindakan yang dilakukannya.
“Mungkin ini ‘roadblock’ paling mengerikan bagi seorang lelaki, bertabahlah bang, apalah nasib abang ni bila balik ke rumah,” tulis Yusli Ahmad.
Turut meninggalkan komen adalah seorang lagi pengguna dikenali sebagai Ratuu Mas Melati.
“Betullah orang cakap kau ‘gangster’ macam mana pun, yang kat rumah itu lagi ‘gangster’ daripada kamu,”katanya. -K! ONLINE


PRN Johor: UMNO serah kepada MB
Oleh AMREE AHMAD

19 Januari 2022, 10:50 pm
PUTRAJAYA – Ibu pejabat UMNO tidak pernah mengadakan perbincangan dengan UMNO Johor bagi dibubar Dewan Undangan Negeri (DUN) untuk dibuat Pilihan Raya Negeri (PRN).
Perkara ini disahkan sendiri Perdana Menteri, Datuk Seri Ismail Sabri Yaakob yang juga Naib Presiden parti itu sebagai mengulas desas-desus UMNO bersiap sedia PRN negeri tersebut.
“Perkara itu (PRN) terserah kepada Menteri Besar selaku Pengerusi Badan Perhubungan UMNO Negeri (Datuk Hasni Mohamad) sendiri kalau beliau rasa memang ada keperluan.
“Seperti kelaziman, beliau masih perlu menghadap Sultan Johor (Sultan Ibrahim Sultan Iskandar) untuk beri nasihat jika wajar DUN dibubarkan sekarang untuk buat PRN,” katanya selepas menghadiri Program Eksklusif Bersama Perdana Menteri dan melancarkan Jelajah Agrikomoditi Keluarga Malaysia di sini hari ini.
Khabar angin mengenai PRN Johor bertiup kencang susulan kedudukan kerajaan negeri tidak lagi kukuh apabila hanya memiliki majoriti satu kerusi dalam DUN berbanding pembangkang.
Situasi itu susulan kematian mengejut bekas Menteri Besar ke-16, Datuk Osman Sapian yang juga ialah ADUN Kempas dari Parti Pribumi Bersatu Malaysia pada 21 Disember tahun lalu.

Mengulas lebih lanjut, Ismail Sabri dalam nada berjenaka berkata, isu PRN Johor juga tidak dibincangkan dalam mesyuarat mingguan Kabinet apatah lagi mesyuarat ibu pejabat UMNO. – K! ONLINE


Lagi kluster pendidikan di NS, 13 pelajar SMA Nilai positif Covid-19
Oleh NOR AINNA HAMZAH

19 Januari 2022, 10:08 pm
SEREMBAN – Satu lagi kluster pendidikan dicatatkan di negeri ini hari ini membabitkan Sekolah Menengah Agama (SMA) Nilai dalam Kluster Jalan Ban Aik 2.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata, sehingga kini seramai 13 kes positif Covid-19 telah direkodkan dari kluster tersebut.
Menurutnya, kes bagi kluster berkenaan direkodkan dalam saringan bergejala dan kesemua yang positif adalah terdiri daripada pelajar sekolah.
“Individu yang dikesan positif telah di hantar ke Pusat Kuarantin dan Rawatan Covid-19 (PKRC) Tampin bagi rawatan selanjutnya.
“Dalam kluster ini, sebanyak 57 individu telah disaring termasuklah warga sekolah serta kontak rapat bagi kluster tersebut. 44 individu negatif dan langkah sanitasi dilaksanakan di sekolah tersebut,” katanya ketika dihubungi di sini tadi.
Sementara itu, sehingga pukul 12.00 tengah hari tadi, terdapat 181 kes baharu positif Covid-19 dilaporkan ke Crisis Preparedness and Response Centre (CPRC) Jabatan Kesihatan Negeri, Negeri Sembilan (JKNNS), menjadikan jumlah keseluruhan kes Covid-19 sebanyak 116,152 kes dan jumlah keseluruhan kes kematian Covid-19 sebanyak 1,330.

Menurut beliau, terdapat satu kes kematian berkaitan Covid-19 dilaporkan CPRC Jabatan Kesihatan Negeri, Negeri Sembilan hari ini.
“Sehingga kini, terdapat lapan kluster (Tempatan) yang masih belum diisytiharkan tamat di Negeri Sembilan.
“Bagi kluster Air Hitam Jempol membabitkan Pusat Latihan Polis (Pulapol) sebanyak tujuh kes baharu direkodkan dengan jumlah keseluruhan individu positif Covid-19 seramai 150 orang.
“Manakala, bagi kluster Jalan Sikamat membabitkan Sekolah Menengah Sains Tuanku Munawir, Seremban (SASER) sebanyak 26 kes baharu direkodkan menjadikan jumlah keseluruhan kes sebanyak 56 orang.
Menurutnya, bagi kluster Segenting Bunga di Port Dickson pula, terdapat dua kes baharu menjadikan jumlah keseluruhan kes sebanyak 40 orang. – K! ONLINE


Tiga lagi kluster babitkan institusi pendidikan di Kedah
Oleh NUR SYAZWANA MANSOR

19 Januari 2022, 8:23 pm
ALOR SETAR – Sebanyak tiga lagi kluster baharu Covid-19 membabitkan institusi pendidikan di negeri ini diisytihar hari ini.
Pengarah Kesihatan Negeri Kedah, Dr. Othman Warijo berkata, kluster itu ialah Kluster Dah Padang Halban di Sekolah Menengah Kebangsaan (SMK) Changlun di daerah Kubang Pasu dan Kluster Dah Sungai Kob di SMK Sungai Kob di Kulim.
Katanya, satu lagi kluster ialah Kluster Dah Sungai Limau di Sekolah Menengah Agama (SMA) Saadah Al-Diniyah Al-Islamiyah di Yan.
“Kluster Dah Padang Halban merekodkan kumulatif 25 kes, Kluster Dah Sungai Kob 37 kes dan Kluster Dah Sungai Limau 27 kes,” katanya ketika dihubungi di sini hari ini.
Kosmo! semalam melaporkan mengenai dua kluster baharu yang diisytiharkan membabitkan institusi pendidikan di negeri ini iaitu Kluster Dah Jalan Pantai di SMK Kota Kuala Muda dan Kluster Dah Penyarom di Maktab Mahmud Pendang. – K! ONLINE


Big Stage 2022 kembali, Tegar, Jerung Merah antara yang bertanding
Oleh SAIRUL ZAMRI MISRANI

19 Januari 2022, 7:57 pm
KUALA LUMPUR – Program realiti hiburan Big Stage kembali menghangatkan industri hiburan bagi musim keempat Februari depan.
Selain bintang tempatan, Big Stage 2022 (BS4) kali ini kembali meneruskan penyertaan dari negara luar iaitu Indonesia dan Brunei.
Seramai 11 peserta bakal bersaing bagi merebut gelaran juara dalam program yang mengangkat bakat baru dikenali dengan jolokan Budak Baru Nak Up (BBNU) itu.
Peserta dari Malaysia terdiri daripada Aisha Retno, Megat Rahim, Elica Paujin, Ajoi Zainal, Lia Aziz, Danial Chuer, Yasmin Aziz, Tuah Adzmi dan Sofiaa Marieylla (Jerung Merah).
Sementara itu, penyanyi popular Tegar Septian mewakili Indonesia dan Syafiq Abdilah mewakili negaranya, Brunei.
Kesemua peserta diperkenalkan pada sidang media Big Stage 2022 di Bangsar South City di sini sebentar tadi.

Paling istimewa, BS4 sekali lagi menampilkan penyanyi tersohor negara, Datuk Seri Siti Nurhaliza sebagai juri tetap di samping komposer dan penyanyi terkenal, Ajai.
Selain itu, seorang juri jemputan akan diundang menyertai dua lagi juri tetap bagi mengadili persembahan bintang Big Stage.
Sama seperti musim sebelumnya, BS4 masih mengekalkan Presiden Netizen dan satu lagi sistem baharu iaitu Juri Pedas yang akan diperkenalkan pada minggu pertama nanti.
Pengacara popular Alif Satar dan Sherry Alhadad masih lagi menggalas tugas sebagai hos Big Stage.
Juara BS4 bakal membawa pulang wang tunai bernilai RM100,000 berserta trofi sumbangan Astro.
Konsert mingguan akan bersiaran secara langsung dari Pusat Konvensyen Antarabangsa Putrajaya (PICC) setiap hari Ahad pukul 9 malam bermula 6 Februari ini. – K! ONLINE


Tips hilangkan pijar tangan selepas pegang cili
Oleh NIA AMIRA NAJWA AZMI

19 Januari 2022, 7:46 pm
PETALING JAYA – Seorang pakar perubatan berkongsi tips cara yang perlu dilakukan sekiranya tangan pijar selepas memegang cili.
Berdasarkan perkongsian di laman sosial Twitter, Pakar Perubatan, Dr. Kamarul Ariffin Nor Sadan berkata, cili mengandungi capsaicin dan sebatian ini akan merangsang reseptor deria sakit sekiranya kena kulit kita akan rasa pijar, jika kena lidah kita akan rasa pedas.
Katanya, sekiranya cuci tangan dengan air sahaja, capsaicin ini sukar hendak tanggal dari kulit, namun walaupun tidak larut air, capsaicin ini boleh larut dalam minyak atau lemak.
“Keadaan tangan pijar boleh dihilangkan dengan menggunakan susu kerana susu berlemak dan mengandungi sejenis protin dipanggil casein. Ia akan memutuskan ikatan antara capsaicin dengan reseptor di kulit. Selepas cuci dengan susu, bilas dengan air sabun.
“Seterusnya, minyak juga boleh digunakan jika rasa macam membazir untuk menggunakan susu. Minyak akan mencairkan capsaicin. Selepas itu perlu juga bilas dengan air sabun,” katanya.
Capsaicin bersifat alkali, jadi secara teori bahan berasid seperti cuka boleh meneutralkan atau melemahkan kesannya namun jika tiada cuka boleh juga gunakan air asam, perahan limau, atau sos tomato.

Kemudian, capsaicin juga boleh dilarutkan dengan alkohol. Ia boleh digunakan pensanitasi tangan berasaskan alkohol untuk mencuci tangan yang pijar dan perlu digunakan dengan banyak.
Akhir sekali, gunakan losyen berasaskan minyak untuk melarutkan capsaicin, kemudian disusuli dengan bilasan air sabun untuk buang losyen yang telah dicemari capsaicin tadi.
“Selain mencuci gunakan bahan-bahan tertentu, capsaicin juga boleh ditanggalkan menggunakan geseran contohnya perlu gosok tangan dengan tuala, berus, garam atau hampas kelapa,” jelas Kamarul. – K! ONLINE


Wanita tertekan tunang minta ibu bapa taja majlis kahwin
Oleh KOSMO!

19 Januari 2022, 8:00 pm
LONDON – Seorang bakal pengantin meluahkan rasa berang apabila tunangnya menuntut pembiayaan lengkap bagi kaum wanita keluarga lelaki itu semasa majlis perkahwinan mereka, lapor laman berita Mail Online, semalam.
Pengantin yang tidak menyatakan identiti itu berkongsi masalah tersebut di sebuah kumpulan perkahwinan di Facebook sambil meminta nasihat daripada pengguna media sosial yang lain.
Menurutnya, kedua-dua ibu bapanya sebelum ini telah menawarkan untuk membiayai apa-apa perbelanjaan bagi membantu keluarga pihak lelaki sebagai tanda mengikut tradisi.
Bagaimanapun, kemurahan hati mereka disalah guna oleh keluarga tunangnya dengan meminta perbelanjaan yang tidak masuk akal untuk keseluruhan perkahwinan.
Tambah wanita tersebut, tunangnya sering bercakap mengenai perkara itu meskipun dia telah berkali-kali memaklumkan bahawa ibu bapanya tidak mampu untuk mengeluarkan perbelanjaan yang besar.
“Bagi saya, jika anda sudah berdepan dengan isu begini sebelum kahwin, lebih baik batalkan sahaja perkahwinan. Jelas bahawa dia bukan seorang yang memahami. Perkahwinan adalah satu perkongsian yang adil,” kata seorang netizen.

“Berkahwin adalah keputusan yang dibuat antara anda dan pasangan. Ia tiada kena mengena dengan sesiapa pun. Jadi, orang lain tidak seharusnya mengeluarkan wang belanja (untuk majlis perkahwinan),” komen seorang pengguna. – AGENSI


Fitnah, Ketua Hakim Syarie saman Lokman Adam RM30 juta
Oleh NUZULSHAM SHAMSUDDIN

19 Januari 2022, 8:04 pm
KUALA LUMPUR – Ketua Hakim Syarie Datuk Dr. Mohd. Na’im Mokhtar memfailkan saman fitnah terhadap bekas Ahli Majlis Tertinggi UMNO Datuk Lokman Noor Adam bagi menuntut ganti rugi RM30 juta.
Saman fitnah itu berhubung beberapa hantaran di laman sosial membabitkan gangguan seksual terhadap beberapa wanita termasuk seorang yang bergelar ‘Datin’.
Mohd. Na’im, 55, yang juga Ketua Pengarah di Jabatan Kehakiman Syariah Malaysia selaku plaintif memfailkan saman itu menerusi Tetuan Akberdin & Co pada 17 Januari lalu dengan menamakan Lokman, 49, sebagai defendan tunggal di Mahkamah Tinggi di sini.
Berdasarkan dokumen yang diperoleh, Mohd. Na’im mendakwa defendan telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Januari dan 13 Januari lalu.
Dakwa plaintif defendan juga memuat naik siaran langsung itu di YouTube miliknya masing-masing selain memuat naik tiga hantaran fitnah terhadapnya di Facebook milik defendan
Kenyataan fitnah itu membawa maksud antaranya beliau seorang penunggang agama, gagal menjadi pemimpin yang berkredibiliti dengan akhlak yang terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.

Mohd Na’im juga mendakwa siaran langsung dan hantaran itu telah tersebar kepada pihak ketiga kerana Facebook dan YouTube milik defendan dapat ditonton dan dikomen oleh masyarakat umum.
Ekoran kenyataan-kenyataan fitnah itu telah  menjejaskan reputasi, merosakkan martabat, mencalarkan imej, menjatuhkan maruah dan merendahkan status plaintif di mata masyarakat.
Menurut plaintif, berikutan itu satu laporan polis telah dibuat pada 12 Disember tahun lalu bagi menafikan dakwaan dan tuduhan palsu ‘Datin’ berkenaan terhadapnya.
Dalam pada itu, plaintif juga turut membuat laporan polis terhadap Lokman agar pihak polis membuat siasatan terhadap defendan.
Plaintif berkata notis tuntutan bertarikh 13 Januari lepas dikeluarkan terhadap defendan supaya defendan menarik balik kenyataan fitnah serta memadamkan hantaran di Facebook selain membuat permohonan maaf secara terbuka dalam tempoh 24 jam.
“Namun sehingga hari ini defendan tidak mengendahkan laporan polis dan notis tersebut,” kata plaintif yang memfailkan saman itu atas kapasiti peribadi.
Justeru plaintif memohon suatu injunksi supaya defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu selain permohonan maaf daripada defendan yang dimuat naik di media sosial.
Menerusi semakan mahkamah, permohonan injunksi itu akan didengar esok di hadapan Hakim Mahkamah Tinggi Datuk Rozana Ali Yusoff manakala pengurusan kes pada 21 Februari ini. – K! ONLINE


Pengurus syarikat ditahan kemuka dokumen palsu baik pulih jambatan
Oleh MOHAMAD FAIZAL HASHIM

19 Januari 2022, 8:28 pm
JOHOR BAHRU – Seorang pengurus sebuah syarikat ditahan bagi membantu siasatan kerana disyaki mengemukakan butiran palsu untuk mendapatkan kerja-kerja membaik pulih jambatan di Yong Peng bernilai lebih RM150,000.
Menurut sumber, suspek lelaki yang berusia 35 tahun itu ditahan di pejabat SPRM Johor Bahru kira-kira pada pukul 5 petang hari ini selepas hadir memberikan keterangan.
Difahamkan, suspek telah mengemukakan kebenaran menyertai tender yang mengandungi butiran palsu kepada pihak berkuasa tempatan (PBT) di sebuah daerah bagi mendapatkan kerja-kerja berkenaan pada April tahun lalu.
Kes disiasat dibawah Seksyen 18 Akta SPRM 2009 (ASPRM 2009).
Sementara itu, dalam kes berasingan, SPRM Batu Pahat juga telah menahan seorang lelaki Bangladesh berusia 34 tahun kerana disyaki menyogok pegawai penguat kuasa sebuah PBT berjumlah hampir RM300.
Suspek yang juga bekerja sebagai seorang pembantu kedai runcit di Skudai telah melakukan perbuatan itu sebagai dorongan untuk tidak dikenakan kompaun oleh pegawai penguat kuasa terbabit kerana telah menjual arak dan rokok tanpa cukai yang melanggar Seksyen 107 Akta Kerajaan Tempatan 1976.

Suspek telah ditahan di Pejabat SPRM Johor pada pukul kira-kira 2.30 petang hari ini selepas hadir memberikan keterangan.
Kes disiasat dibawah Seksyen 17 (b) ASPRM 2009
Sementara itu, Pengarah SPRM Johor, Datuk Azmi Alias ketika dihubungi mengesahkan kedua-dua penahanan terbabit.
Kedua-dua suspek tersebut ditahan selama 24 jam dan akan dibebaskan dengan jaminan SPRM.-K! ONLINE


NASA temui planet bersaiz tiga kali ganda daripada Musytari
Oleh KOSMO!

19 Januari 2022, 8:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) dilaporkan menemui sebuah planet baharu bersaiz tiga kali ganda lebih besar daripada Musytari, lapor akhbar Mirror UK semalam.
Planet itu dinamakan TOI-2180 b setelah ditemui oleh seorang saintis negara, Tom Jacobs menggunakan data yang dikumpul oleh Satelit Transiting Exoplanet Survey (TESS) milik NASA.
Gergasi gas itu mengorbit bintangnya hanya dalam tempoh 261 hari berbanding Musytari yang mengambil sekitar 12 tahun mengikut masa Bumi untuk mengelilingi Matahari.
Penemuan itu dilaporkan menerusi Jurnal Astronomi.
Jacobs membuat penemuan itu ketika menjalankan inisiatif Pemburu Planet dengan melihat data yang dikumpul.
Beliau melihat sesuatu yang asing pada Februari 2020 sebelum disahkan oleh dua saintis lain.

“Menemui dan mendokumentasikan penemuan planet TOI-2180 b menunjukkan bahawa kumpulan ahli professional dan saintis negara boleh bekerjasama dengan jayanya.
“Ia adalah sinergi yang baik,’’ jelas beliau.
Para saintis mengatakan bahawa planet itu berkedudukan sekitar 379 tahun cahaya dari Bumi dan mempunyai kira-kira 105 unsur Bumi yang lebih berat daripada hidrogen dan helium. – Agensi


Tiada pelanggaran akta melibatkan akaun dagangan Azam Baki – SC
Oleh AHMAD SHAHERMAN SHAMSURI

19 Januari 2022, 8:37 pm
PETALING JAYA – Suruhanjaya Sekuriti Malaysia (SC) memaklumkan tidak terdapat pelanggaran di bawah Seksyen 25(4) Akta Perindustrian Sekuriti (Depositori Pusat) 1991 (SICDA) berhubung akaun dagangan melibatkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.
SC dalam satu kenyataan berkata, bukti bebas yang dikumpulkan pada siasatan akaun dagangan Azam menunjukkan bahawa beliau adalah pemegang akaun dan mempunyai kawalan ke atas akaun dagangan tersebut.
“Bukti juga menunjukkan bahawa Azam mengendalikan akaun yang dibukanya kerana beliau telah memberi arahan untuk membeli, menjual dan memindahkan sekuriti daripada akaun tersebut.
“Justeru, SC membuat keputusan bahawa tiada pelanggaran Seksyen 25(4) daripada Akta Industri Sekuriti (Depositori Pusat) 1991,” katanya dalam satu kenyataan hari ini.
Terdahulu, Kosmo! semalam melaporkan SC tidak dapat membuktikan kewujudan terdapatnya pelanggaran undang-undang berkaitan pemilikan saham yang membabitkan Azam.
Menurut SC, kesimpulan hasil siasatan dibuat menerusi segala bukti yang telah dikumpulkan menerusi peruntukan di bawah Seksyen 25(4) SICDA. – K! ONLINE


AS digesa rebut peluang pelaburan mega ditawarkan RCEP
Oleh MOHD. HUSNI MOHD. NOOR

19 Januari 2022, 7:55 pm
PUTRAJAYA – Malaysia menggesa Amerika Syarikat (AS) untuk memanfaatkan peluang pelaburan mega yang ditawarkan menerusi Perjanjian Perkongsian Ekonomi Komprehensif Serantau (RCEP).
Perdana Menteri, Datuk Seri Ismail Sabri Yaakob berkata, Malaysia telah menyelesaikan pengesahan bagi menyertai RCEP dan sudah menghantar ratifikasi kepada Sekretariat ASEAN di Jakarta.
Beliau berkata, Perjanjian RCEP bagi Malaysia akan berkuat kuasa pada 18 Mac depan.
“RCEP adalah salah satu pemboleh ubah untuk membantu Malaysia dan lebih 10 buah negara lain menghidupkan semula aktiviti perniagaan domestik dan antarabangsanya.
“Saya akan menggalakkan komuniti perniagaan AS untuk memanfaatkan peluang pelaburan luas yang dibentangkan oleh perjanjian perdagangan mega ini,” katanya pada ucapan pembukaan sempena mesyuarat antara Majlis Perniagaan Amerika Syarikat-ASEAN (US-ABC) hari ini.
Teks ucapan beliau dibacakan oleh Menteri Kanan Perdagangan Antarabangsa dan Industri, Datuk Seri Mohamed Azmin Ali.

Perjanjian RCEP turut disertai Australia, Brunei, Kemboja, China, Jepun, Laos, New Zealand, Singapura, Thailand dan Vietnam.
Katanya, Malaysia terus terbuka dengan dasar pro-perniagaan dan pragmatik yang menyokong iklim pelaburan.
Ismail Sabri berkata, sejak sekian lama, US-ABC telah membantu memajukan agenda integrasi serantau sambil memartabatkan hubungan antara AS dan negara-negara anggota ASEAN, termasuk Malaysia.
“Memandang ke hadapan, saya optimistik bahawa Malaysia akan dapat membuka laluan ke arah yang berdaya tahan dan pertumbuhan yang mampan,” katanya.
Katanya, jumlah dagangan antara Malaysia dan AS meningkat 20.7 peratus pada bagi tempoh Januari hingga November 2021 kepada AS$47.35 bilion (RM198.54 bilion). – K! ONLINE


Hujan lebat, ribut petir di tujuh negeri malam ini
Oleh ALWANI ZAFIRAH

19 Januari 2022, 7:42 pm
PETALING JAYA – Penduduk di Perak, Selangor, Kuala Lumpur, Putrajaya, Negeri Sembilan, Sarawak serta Sabah dinasihatkan untuk terus berhati-hati dan mengambil langkah berjaga-jaga ekoran amaran ribut petir serta hujan lebat pada malam ini.
Jabatan Meteorologi (MetMalaysia) menerusi satu kenyataan di Facebook berkata, amaran ribut petir berserta hujan melibatkan kawasan Kuala Kangsar, Kinta, Kampar, Bagan Datuk, Hilir Perak, Batang Padang dan Muallim di Perak.
Selain itu, keadaan yang sama turut dijangka berlaku di Selangor termasuklah kawasan Sabak Bernam, Hulu Selangor, Klang, Gombak, Petaling, Hulu Langat dan Sepang.
Menurut MetMalaysia, keadaan hujan lebat, ribut petir dan angin kencang turut tertumpu bagi kesemua kawasan di Kuala Lumpur dan Putrajaya.
“Cuaca buruk yang sama berlaku di daerah Seremban, Negeri Sembilan.
“Bagi beberapa kawasan di lima negeri tersebut, keadaan hujan lebat, ribut petir dan angin kencang dijangka berterusan sehingga pukul 9 malam nanti,” katanya di sini hari ini.

Sementara itu, di Sarawak juga dilaporkan sedang menerima taburan hujan ketika ini melibatkan kawasan Samarahan (Simunjan), Sri Aman, Betong, Sarikei, Sibu, Kapit (Song, Kapit dan Bukit Mabong) dan Bintulu.
“Di Sabah, melibatkan kawasan Tawau (Lahad Datu), Sandakan (Telupid, Kinabatangan, Beluran dan Sandakan) serta Kudat (Kota Marudu dan Pitas).
“Keadaan ini dijangka berterusan sehingga awal malam nanti,” ujarnya. – K! ONLINE


Lelaki meninggal dunia di restoran hidap penyakit jantung
Oleh ZULKIFLI MANZOR

19 Januari 2022, 7:39 pm
PETALING JAYA – Seorang lelaki meninggal dunia selepas rebah dan tidak sedarkan diri ketika sedang bersarapan di sebuah restoran di Bukit Sentosa, Rawang pagi tadi mengalami penyakit jantung dan darah tinggi sejak lima tahun lalu.
Ketua Polis Daerah Hulu Selangor, Superintendan Arsad Kamaruddin berkata, perkara itu disahkan isteri mangsa yang turut memaklumkan suaminya berusia 54 tahun masih menerima rawatan penyakit tersebut di Hospital Selayang.
“Lelaki itu telah dibawa ke Hospital Kuala Kubu Bharu untuk ujian Covid-19 dan bedah siasat. Hasil ujian Covid-19 didapati negatif dan doktor telah mengesahkan punca kematian disebabkan sakit jantung kronik.
“Siasatan awal pihak polis juga mendapati tiada unsur-unsur jenayah dan kes diklasifikasikan sebagai mati mengejut,” katanya dalam satu kenyataan akhbar hari ini.
Terdahulu, hari ini tular dalam media sosial kejadian seorang lelaki meninggal dunia selepas rebah dan tidak sedarkan diri ketika sedang bersarapan dekat sebuah restoran di Bukit Sentosa.
Menerusi gambar yang turut tersebar dalam aplikasi mesej Whatsapp itu, lelaki berkenaan didakwa baru sahaja mendapatkan suntikan dos penggalak vaksin Covid-19.

“Polis menasihatkan orang ramai agar tidak membuat sebarang spekulasi berhubung kematian mengejut,” kata Arsad. – K! ONLINE


Permainan video aksi bantu kanak-kanak membaca
Oleh KOSMO!

19 Januari 2022, 7:30 pm
ROM – Satu kajian yang dijalankan oleh pasukan penyelidik dari Itali dan Switzerland mendapati keupayaan membaca kanak-kanak meningkat sekiranya bermain permainan video aksi sekurang-kurangnya selama dua jam seminggu, lapor laman berita Wion News semalam.
Penyelidikan itu mengasingkan 150 pelajar sekolah di Itali berusia lapan hingga 12 tahun kepada dua kumpulan.
Satu kumpulan disuruh bermain permainan video aksi yang dicipta sendiri oleh para penyelidik dan kumpulan lain disuruh bermain permainan video yang direka untuk mengajar mereka membuat kod.
Para penyelidik memastikan mereka bermain selama kira-kira dua jam seminggu dengan mengawasi mereka selama enam minggu di sekolah.
Kanak-kanak yang bermain permainan video aksi didapati menunjukkan peningkatan dalam kelajuan dan ketepatan membaca serta perhatian kepada bahan bacaan.
“Kami mendapati peningkatan tujuh kali ganda dalam kawalan perhatian oleh kanak-kanak yang bermain permainan video aksi berbanding kumpulan lain,” jelas pengarang pertama kajian, Angela Pasqualotto yang merupakan pelajar ijazah kedoktoran (PhD) di Jabatan Psikologi dan Sains Kognitif, Universiti Trento di Itali. – Agensi


Pulau Burung diisytihar kawasan bencana tahap satu
Oleh ISWAN SHAFIQ ISA

19 Januari 2022, 7:19 pm
SEBERANG PERAI – Tapak pelupusan sampah di Pulau Burung, Nibong Tebal di sini yang terbakar sejak lebih seminggu lalu kini diisytiharkan sebagai kawasan bencana tahap satu, namun tidak digazetkan.
Ketua Polis Daerah Seberang Perai Selatan, Superintendan Lee Chong Chern berkata, segala aktiviti keluar masuk ke kawasan itu kini dipantau bagi mengelakkan berlakunya sebarang kejadian yang tidak diingini.
Katanya, polis yang memainkan peranan selaku komandan operasi untuk Jawatankuasa Pengurusan Bencana setakat ini juga belum menerima sebarang laporan berhubung kejadian itu.
“Kalau hendak diikutkan, api di atas permukaan kawasan yang terbakar itu boleh dikatakan telah dipadam, namun bahagian bawahnya masih ada dan berasap.
“Maka, sebab itulah kerja-kerja pemadaman api ini mengambil masa untuk dilakukan,” katanya pada sidang akhbar di Pusat Media Jabatan Penerangan di Nibong Tebal hari ini.
Kebakaran yang dilaporkan sejak Rabu lalu itu membabitkan kawasan seluas 6.5 hektar daripada keseluruhan kawasan 16.2 hektar. – K! ONLINE


SOP perjalanan umrah dimuktamad menjelang Februari
Oleh SITI A'ISYAH SUKAIMI

19 Januari 2022, 6:45 pm
PUTRAJAYA – Proses penilaian risiko dan prosedur operasi standard (SOP) perjalanan umrah dimuktamadkan menjelang pertengahan Februari tahun ini.
Menurut kenyataan akhbar bersama Kementerian Pelancongan, Seni dan Budaya (MOTAC) dan Kementerian Kesihatan (KKM), kedua-dua menteri Datuk Seri Nancy Shukri dan Khairy Jamaluddin Abu Bakar komited memuktamadkan perkara tersebut khusus bagi garis masa pembukaan semula perjalanan umrah.
Ia susulan sesi libat urus KKM dan MOTAC yang berlangsung petang hari ini bersama Persatuan Agensi Pelancongan (UMRAH) bagi mendapatkan maklum balas hala tuju industri umrah berhubung keputusan penangguhan sementara yang sedang berkuat kuasa.
“Kedua-dua menteri dalam maklum balas mereka telah menyatakan komitmen untuk memperincikan dan memperhalusi setiap isu serta cadangan yang dikemukakan di peringkat kementerian masing-masing sebelum membentangkan cadangan penambahbaikan kepada Mesyuarat Kuartet Menteri Covid-19 akan datang.
“Pihak kerajaan amat prihatin dengan pelbagai cabaran yang dihadapi oleh pemain industri pelancongan negara. Sehubungan itu, kedua-dua kementerian berharap semua pemain industri dapat memberikan kerjasama sepenuhnya bagi memastikan aktiviti umrah dapat terus dilaksanakan dengan selamat,” katanya di sini hari ini.
Dalam pada itu, sesi libat urus itu telah dikendalikan oleh Menteri Pelancongan, Seni dan Budaya serta Menteri Kesihatan dan dihadiri oleh pengurusan tertinggi kedua-dua kementerian, wakil-wakil agensi persekutuan seperti Agensi Pengurusan Bencana Negara (NADMA) dan Jabatan Imigresen.

“Antara perkara yang dibangkitkan oleh pemain industri pelancongan umrah pada sesi perbincangan libat urus petang itu adalah SOP berkaitan pelaksanaan perjalanan umrah, isu bayaran balik dan penjadualan semula penerbangan.
“Turut dibincangkan adalah perlindungan insurans, garis masa pembukaan semula perjalanan umrah dan bantuan pemulihan kepada industri pelancongan,” jelas kenyataan tersebut.
Sementara itu, libat urus itu juga turut disertai oleh ahli-ahli daripada Persatuan Syarikat Pengendalian Pelancongan Bumiputera Malaysia (BUMITRA), Persatuan Agensi Pelancongan Umrah & Haji (PAPUH) dan The Malaysian Association of Tour & Travel Agents (MATTA). – K! ONLINE


35 peratus kebakaran tapak pelupusan sampah berjaya dipadam
Oleh ISWAN SHAFIQ ISA

19 Januari 2022, 7:30 pm
SEBERANG PERAI – Bomba setakat ini berjaya memadamkan sebanyak 35 peratus daripada kebakaran kawasan seluas 6.5 hektar di tapak pelupusan sampah Pulau Burung di Nibong Tebal di sini yang dilaporkan sejak Rabu lalu.
Penolong Pengarah Operasi Jabatan Bomba dan Penyelamat Malaysia (JBPM) negeri, Hafiz Hafizal Timaradin berkata, selain kaedah pengeboman air atau ‘water bombing’, bomba juga menggunakan tanah untuk melemahkan api sekaligus cuba mengawal kebakaran tersebut.
“Kita yakin bahawa tidak mungkin berlaku sebarang perebakan api lagi buat masa ini selepas ‘fire break’ dilakukan,” katanya pada sidang akhbar di Pusat Media Jabatan Penerangan di Nibong Tebal di sini hari ini.
Kebakaran yang dilaporkan sejak Rabu lalu itu membabitkan kawasan seluas 6.5 hektar daripada keseluruhan kawasan 16.2 hektar.
Kira-kira 400 penduduk di kawasan sekitar turut diarahkan berpindah, manakala 10 buah sekolah ditutup selama tiga hari kerana situasi berbahaya dan mengancam nyawa. – K! ONLINE


56 warga SASER positif Covid-19
Oleh NOR AINNA HAMZAH

19 Januari 2022, 6:26 pm
SEREMBAN – Kluster pendidikan turut dicatatkan di negeri ini membabitkan Sekolah Menengah Sains Tuanku Munawir, Seremban (SASER) dalam Kluster Jalan Sikamat.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata, kluster berkenaan diumumkan secara rasmi pada 17 Januari lalu dan sehingga kini seramai 56 kes positif Covid-19 telah direkodkan dari kluster tersebut.
Menurutnya, kes bagi kluster berkenaan direkodkan dari warga sekolah yang bergejala dalam ujian saringan Covid-19.
“Individu yang dikesan positif telah di hantar ke Pusat Kuarantin dan Rawatan Covid-19 (PKRC) Tampin bagi rawatan selanjutnya.
“Dalam kluster ini, sebanyak 227 individu telah disaring termasuklah warga sekolah serta kontak rapat bagi kluster tersebut. 171 individu negatif dan sekolah berkenaan kini ditutup bagi tujuan sanitasi,” katanya ketika dihubungi di sini tadi. – K! ONLINE


Penipuan sijil vaksinasi turut dikesan di Kedah
Oleh MOHD. RAFIE AZIMI

19 Januari 2022, 6:22 pm
ALOR SETAR – Kes penjualan sijil vaksinasi palsu turut dikesan membabitkan beberapa doktor di negeri ini.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, perkara itu kini dalam siasatan pihak polis.
“Jumlahnya tidak terlalu banyak tetapi kes ini tetap disiasat polis serta Jabatan Kesihatan Negeri (JKN) Kedah.
“Sama ada pusat kesihatan swasta atau kerajaan yang terlibat, itu pun saya tidak boleh dedahkan,” katanya yang enggan mendedahkan butiran kes tersebut secara terperinci.
Beliau ditemui pemberita selepas Mesyuarat Exco Kerajaan Negeri Kedah di Wisma Darul Aman di sini hari ini.
Katanya, siasatan sama ada kes itu mempunyai kaitan dengan urusan pembelian sijil vaksinasi palsu di Terengganu juga sedang dijalankan.

Sementara itu katanya, jumlah pelajar yang positif Covid-19 di Maktab Mahmud Pendang hari ini bertambah kepada 106 orang.
“Seramai 73 daripada mereka ditempatkan di Pusat Kuarantin dan Rawatan Covid-19 (PKRC) Dewan Wawasan, 16 di PKRC Kulim dan 17 lagi di rumah masing-masing.
“Kesemua yang positif tidak dibenarkan tinggal di asrama dan setakat ini jangkitan hanya membabitkan pelajar dan tidak melibatkan guru,” katanya. – K! ONLINE


Jangkitan baharu melepasi kes sembuh; 20 kluster baharu dikesan
Oleh SITI A'ISYAH SUKAIMI

19 Januari 2022, 7:16 pm
PUTRAJAYA – Sebanyak 2,848 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,744,203 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan 3,229 kes termasuk 239 kes import, dengan jumlah keseluruhan kes positif Covid-19 sebanyak 2,817,163 kes.
“Daripada jumlah kes hari ini, sebanyak 38 kes (1.2 peratus) adalah kategori tiga, empat dan lima serta 3,191 kes (98.8 peratus) kategori satu dan dua.
“Terdapat 20 kluster baharu dikenal pasti hari ini dengan jumlah kluster tamat sebanyak 6,054 kluster serta 201 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 162 kes sedang dirawat di Unit Rawatan Rapi dan 76 kes memerlukan bantuan pernafasan. – K! ONLINE


Tiada sambutan Tahun Baru Cina di Chinatown Bangkok
Oleh KOSMO!

19 Januari 2022, 7:00 pm
BANGKOK – Sambutan Tahun Baru Cina di Chinatown, Bangkok dibatalkan berikutan kebimbangan mengenai varian Omicron Covid-19, lapor akhbar The Nation Thailand semalam.
Pengarah Pejabat Daerah Samphanthawong, Athitaya Chokkitmanatchai mengumumkan keputusan tersebut yang akan berkuat kuasa pada 1 Februari ini.
Sambutan perayaan di kawasan tersebut sudah dibatalkan dua kali berturut-turut sejak tahun lalu.
Walaupun tiada acara yang dijalankan, Jalan Yaowarat tetap akan dihiasi dengan lampu hiasan di sekeliling pintu gerbang pada Bulatan Odian, jelas Athitaya.
Bagaimanapun, aktiviti tradisional orang Thai-Cina termasuk memberi penghormatan kepada dewa di pelbagai tempat akan dibenarkan.
Kedai-kedai dan restoran akan tetap dibuka tetapi dengan mengikuti langkah kawalan pencegahan Covid-19, tambah pegawai itu. – Agensi


Lagi kolej vokasional cetus kluster baharu di Melaka
Oleh DIYANATUL ATIQAH ZAKARYA

19 Januari 2022, 6:31 pm
JASIN – Sebuah lagi kolej vokasional di negeri ini dilaporkan mencetuskan kluster baharu Covid-19 apabila seramai 11 pelajar perempuan Kolej Vokasional Datuk Seri Abu Zahar Isnin disahkan dijangkiti virus itu, semalam.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, jangkitan di institusi pendidikan itu diisytiharkan sebagai Kluster Jalan Kemendor oleh Kementerian Kesihatan (KKM).
Katanya, indeks kes tersebut merupakan seorang pelajar berusia 16 tahun yang dikesan positif pada 13 Januari lalu.
“Susulan itu, seramai 70 pelajar yang menginap di asrama yang sama dengan pesakit telah disaring dan hasil ujian mendapati 10 daripadanya positif Covid-19.
“Seramai 26 yang lain disahkan negatif dan 33 lagi masih menunggu keputusan ujian,” katanya pada sidang akhbar di pejabat Jawatankuasa Pembangunan dan Penyelarasan Dewan Undangan Negeri (Japerun) Merlimau, Lipat Kajang, di sini hari ini.
Mengulas lanjut beliau berkata, kes di institusi itu menjadikan kolej vokasional tersebut yang kedua di negeri mencetuskan kluster baharu selepas selepas Kolej Vokasional Melaka Tengah yang mempunyai 76 kes positif Covid-19.

“Kolej ini masih beroperasi seperti biasa, namun sekiranya jumlah pelajar positif meningkat kita akan mengarahkan supaya ia ditutup.
“Kita masih siasat sama ada kes Covid-19 di dua buah pusat institusi ini berkaitan dengan kes sporadik atau tidak,” katanya.
Ujarnya, kesemua 536 pelajar dan kakitangan di institusi itu akan dikuarantin dan dipakaikan gelang pangawasan sehingga 21 Januari ini.
Terdahulu, Kosmo melaporkan seramai 76 pelajar Kolej Vokasional Melaka Tengah, Bukit Katil di sini disahkan positif Covid-19.
Penilaian risiko mendapati, kemungkinan besar penularan berlaku disebabkan ketidakpatuhan prosedur operasi standard (SOP) di tempat berisiko seperti surau dan bilik asrama. – K! ONLINE


‘Lepas ada anak makin seksi, geram aku tengok’
Oleh ALWANI ZAFIRAH

19 Januari 2022, 5:24 pm
PETALING JAYA – Penggunaan media sosial antara pelengkap dan gaya hidup masyarakat pada masa kini dan kesannya bukan sahaja dari segi positif, malah sekiranya disalahgunakan, ia mendorong terjadinya masalah sosial yang lain.
Baru-baru ini tular tangkap layar kiriman mesej (DM) Instagram yang menunjukkan seorang lelaki didakwa melakukan gangguan seksual terhadap rakannya yang juga merupakan isteri orang.
Jika dahulu, gangguan seksual lazimnya berlaku secara bersemuka, kini ia mula menular menerusi aplikasi media sosial.
Menerusi perkongsian seorang pengguna @Tsgxy_ di laman Twitter, DM tersebut pada awalnya tidak dibalas oleh wanita itu apabila lelaki tersebut meminta untuk dibantu membuka semula aplikasi Wechat miliknya yang didakwa tidak dapat digunakan.
Kemudian, lelaki tersebut bertindak menghantar mesej dengan kata-kata yang kurang sopan kepada wanita itu.
“Lepas ada anak makin seksi, makin geram aku tengok badan kau. Kalau jadi isteri aku, setiap malam aku bedal kau puas-puas,” tulisnya.

Sementara itu, mesej tersebut telah dibalas oleh suami wanita itu serta menegur perbuatannya yang dianggap tidak bermoral.
“Agak-agak la, dia ini isteri orang, cuba perkara sama jadi pada adik kamu, suka ke tidak.
“Ke nak tunggu muka kena ‘viral’ baru nak diam, saya masih cakap sopan lagi ini,” balasnya.
Dalam pada itu, lelaki tersebut masih membalasnya dengan kasar dan tidak memperdulikan kata-kata suami wanita itu.
“Sebelum jadi isteri awak, perempuan itu saya dah kawan, saya usik pakai ayat, bukan pakai jari tau abang,” katanya lagi.
Susulan dari kejadian tersebut, tular satu lagi hantaran yang memaparkan permohonan maaf yang dimuat naik oleh lelaki tersebut di laman Instagram miliknya.
“Aku nak minta maaf atas perkara yang tular. Aku mengaku ini semua salah aku kerana mengganggu isteri orang,” katanya. – K! ONLINE


Bayi empat tangan, empat kaki dianggap jelmaan dewa di India
Oleh KOSMO!

19 Januari 2022, 6:00 pm
NEW DELHI – Seorang bayi di India yang dilahirkan dengan empat tangan dan empat kaki disifatkan sebagai jelmaan dewa oleh penduduk tempatan, lapor akhbar Daily Star semalam.
Wanita itu dibanjiri ramai pelawat di Hospital Sadar, timur India sejak bersalin pada 17 Januari lalu.
Bayi yang belum didedahkan jantinanya itu menarik perhatian penduduk tempatan dengan penampilan yang unik serta anggota badan yang lebih daripada normal.
Walaupun ramai percaya bahawa kelahiran itu berkaitan dengan kepercayaan agama tetapi doktor mengesahkan bahawa kecacatan dialami adalah berpunca daripada komplikasi kehamilan.
Sebelum ini, seorang kanak-kanak berusia enam tahun di Uttar Pradesh, utara India turut terkenal kerana memiliki empat lubang hidung dengan satu batang hidung, menurut laporan akhbar itu. – Agensi


Proton pengimport, pengedar kenderaan smart
Oleh MUHAMMAD IKHWAN IDERIS

19 Januari 2022, 5:24 pm
PETALING JAYA – Pengeluar kereta nasional, Proton menandatangani Memorandum Perjanjian (MOA) dengan smart Automobile Company (smart), untuk bekerjasama memperkenalkan kenderaan tenaga baharu (NEV) keluaran smart dalam pasaran automotif ASEAN.
Perjanjian itu menyaksikan Proton Edar dilantik sebagai pengimport, pengedar dan wakil jualan untuk smart di Malaysia dan Thailand, manakala anak syarikat milik penuh smat, smart Automobile (Nanning) Sales Co. Ltd. memainkan peranan sebagai pintu masuk untuk smart ke rantau ini.
Majlis menandatangani MOA diadakan secara maya antara Ketua Pegawai Eksekutif Proton Edar, Roslan Abdullah bersama Naib Presiden Kewangan smart, Ulf Nestler sambil disaksikan Pengerusi Proton, Datuk Seri Syed Faisal Albar dan Ketua Pegawai Eksekutif smart, Tong Xiangbei.
Syed Faisal berkata, perjanjian dengan smart membolehkan pihaknya menimba pengalaman dalam penjualan, perkhidmatan dan pengecasan NEV serta membina kemahiran yang diperlukan untuk menguasai sektor berkenaan yang sedang berkembang pesat.
“Ini juga merupakan peluang kami untuk beroleh manfaat daripada pangkalan pelanggan smart dan membuka lebih banyak peluang untuk jenama Proton,” katanya dalam satu kenyataan.
Agensi Tenaga Boleh Diperbaharui Antarabangsa (IRENA) meramalkan bahawa lebih kurang 10 juta unit NEV akan digunakan di Asia Tenggara menjelang tahun 2025. – K! ONLINE


Bayaran RM500 penerima pingat PJPN mulai Jun 2022
Oleh ZULKIFLI MANZOR

19 Januari 2022, 6:17 pm
PETALING JAYA – Pembayaran “one-off’ RM500 kepada pesara dan bekas polis yang menerima Pingat Jasa Pahlawan Negara (PJPN) serta petugas polis yang berkhidmat pada zaman darurat akan dibuat bermula Jun 2022.
Pengarah Pengurusan Polis Diraja Malaysia (PDRM), Datuk Zaini Jass berkata, pembayaran kepada mereka yang layak tersebut akan dibuat sehingga akaun ditutup pada Disember tahun ini.
“PJPN yang dianugerahkan kepada petugas polis memasuki fasa pemberian bayaran “one-off” RM500 kepada waris iaitu pasangan kepada pesara, bekas dan petugas polis era darurat yang berkelayakan.
“Platform permohonan pembayaran secara “one-off” bagi penerima PJPN dan pingat kategori waris akan dibuka mulai 19 Januari ini dan ditutup pada 30 April depan,” katanya dalam satu kenyataan akhbar hari ini.
Zaini berkata, PDRM menyeru semua waris iaitu pasangan kepada pesara polis, bekas polis dan petugas polis era darurat yang berkelayakan segera mendaftar, mengemaskini maklumat dan memuat naik dokumen sokongan bagi tujuan bayaran.
Menurut beliau, syarat permohonan dan kelayakan yang ditetapkan boleh dirujuk pada portal rasmi di pautan https:.l/epesara.mmp.gov.my.

Tambah beliau, bagi pesara, bekas dan petugas polis era darurat yang masih hidup dan bersara sehingga hujung tahun ini serta berkelayakan, tetapi belum menerima pemberian itu diminta mendaftar serta menyemak status permohonan melalui akaun pengguna sistem ePesara masing-masing.
“Sebarang pertanyaan dan bantuan boleh berhubung terus dengan cawangan Hal Ehwal Awam/Pesara Polis di Ibu Pejabat Polis Kontinjen atau Ibu Pejabat Polis Daerah berdekatan atau hubungi Jabatan Pengurusan PDRM di talian 03-2266 838,” katanya. – K! ONLINE